Чорвадорлар ҳузурига ташриф — “Qoraqalpog'iston tongi” gazetasi\nЧорвадорлар ҳузурига ташриф\nҚорақалпоғистон Республикаси Жўқорғи Кенгеси Раиси М.Ерниязов Тахтакўпир тумани марказидан 50 километрдан ортиқ масофада жойлашган «Мулк» овул фуқаролар йиғинига қарашли «Бийдай кўл» ҳудудидаги чорвадорлар ҳолидан хабар олди.\nБугунги кунда Президентимиз раҳбарлигида барча соҳалар каби қишлоқ хўжалигининг етакчи тармоғи бўлган чорвачиликни ривожлантириш, унинг иқтисодиётдаги улушини оширишга алоҳида эътибор қаратилмоқда. Ҳозирги вақтда деҳқон ва фермерларни, шу жумладан, чорвачилик хўжаликларини қўллаб-қувватлаш мақсадида уларга кредитлар ажратиш, маҳсулотларини экспортга чиқариш, зарур техникаларни сотиб олиш, солиқ тўловлари бўйича бир қатор имтиёзлар берилмоқда.\nАйниқса, республикамизнинг Тахтакўпир, Қўнғирот ва Қонликўл туманларини чорвачилик туманларига айлантириш борасида олиб борилаётган ишларни алоҳида таъкидлаб ўтиш ўринли.\nТахтакўпир азалдан чорвачиликка ихтисослашган туман бўлиб, бу ҳудуддаги чорвадорлар томонидан халқимизга гўшт, сут, жун ва бошқа шу каби юқори сифатли маҳсулотлар етказиб берилмоқда.\nБугунги кунда туманда 65 та фермер хўжалиги шу соҳада фаолият юритаётган бўлса, улар томонидан 429 мингга яқин чорва моллари яхши парваришланиб, боқилмоқда. Жорий йил туманда чорвачилик йўналиши бўйича 26 та лойиҳанинг амалга оширилиши, уларга 7 млрд сўмдан ортиқ маблағ ажратилиши белгиланган. Буларга қўшимча равишда чорвачилик хўжаликларида 4 минг 483 бош чорва молларини боқиш режалаштирилган.\nТадбир давомида шу ҳудудда чорвачилик билан шуғулланиш учун янада қулай шароит яратиш мақсадида янгиланган сув тармоғининг тантанали очилиш маросими бўлиб ўтди.\nТумандаги «Жанадарё» қоракўлчилик марказига мотоцикл, шунингдек, илғор чорвадорларга қимматбаҳо совғалар топширилди.\n— Мана, бугун ҳудудимизда янгиланган сув тармоғи фойдаланишга топширилмоқда. Бу соҳа ривожи учун катта қадамдир. Бизнинг «Жанадарё» қоракўлчилик маркази ҳам шундай ғамхўрлик ва эътибордан руҳланган ҳолда, юртимиз иқтисодиётини ривожлантиришга бор куч ва имкониятимизни сафарбар қиламиз, соҳага янги инновацион лойиҳаларни татбиқ этиб, янги марраларни забт этишга ҳаракат қиламиз, — дейди «Жанадарё» қоракўлчилик маркази раҳбари Шарап Акаев.\nШунингдек, тадбир давомида полвонлар кураши, қўчқор уруштириш, отлар пойгаси каби миллий спорт мусобақалари ўтказилди. Йиғилган чорвадорлар спорт беллашувларини томоша қилиб, спортчиларни қўллаб-қувватлаб туришди.\nТадбир доирасида чорвадорлар учун қишлоқ хўжалиги маҳсулотлари, ҳунармандчилик буюмлари, китоблар, шунингдек, чорва моллари учун (ветеринария) дори-дармон маҳсулотлари ярмаркаси ташкил қилинди.\nБайрам муносабати билан санъат усталари ва ёш ижрочиларнинг концерт дастури намойиш этилди.


Bo'lim boshlig'i:Olimboy Atamurotovich Otajonov\nКасаба уюшма қўмитасининг жами аъзолари сони 7725 нафар бўлиб, шулардан 857таси профессор- ўкитувчилар 6868 нафари магистр-талабаларни ташкил қилади.\nБошланғич ташкилот ўз фаолиятини Ўзбекистон Республикаси Конституцияси, Ўзбекистон Республикаси Меҳнат Кодекси, ”Касаба уюшмалари, уларнинг ҳуқуқлари ва фаолиятининг кафолатлари тўғрисида”ги, “Меҳнатни муҳофоза қилиш тўғрисида”ги, “Ўзбекистон Республикасида жамоат бирлашмалари тўғрисида”ги, “Нодавлат нотижорат ташкилотлари тўғрисида”ги ва нодавлат нотижорат ташкилотлар фаолиятини тартибга солувчи бошқа Қонунлар, Ўзбекистон касаба уюшмалари Федерацияси ва тармоқ касаба уюшмалари Уставлари ҳамда мазкур Низомга мувофиқ иш боради.\nҚуйидагиларга эришиш бошланғич ташкилотнинг асосий мақсади ҳисобланади. миллати, жинси, ёши ва диний эътиқодидан қатъий назар бошланғич ташкилот хар бир аъзосининг Меҳнат қилиш, ишни, касбни эркин танлаш, адолатли Меҳнат шароити яратиб берилиши ва ишсизликдан ҳимоя қилинишга доир конституциявий ҳуқуқлари ҳимоя қилинишига;\nкорхона, идора, ташкилот ва муассасада иш билан таъминганликнинг энг юқори даражада бўлишига, даромадлар оширилиши ва мулкий табақаланиш даражаси камайтирилишига;\nжамоа шартномалари тузилиш ва уларнинг бажарилиши устидан назоратнинг амалга оширилишига;\nмеҳнат қонунчилиги, меҳнатни ва атроф муҳитни муҳофаза қилиш конунлари қоида ва меъёрларига риоя этилишига;\nижтимоий мулоқот ҳамда ижтимоий шерикчилик йўлга қўйилишига, жамоа музокараларини ташкил этилишга;\nишлаб чиқаришнинг ривожланиш даражасига биноан ходимлар малакасининг оширилиши ҳамда касб жихатидан қайта тайёрлашнинг тизимли ва мунтазам равишда олиб борилишига;\nмаданий-маърифий, жисмоний тарбия ва спорт тадбирларининг ўтказилишига, бўш вақтдан оқилона фойдаланиш учун шароитлар яратиб берилишига, касаба уюшмаси аъзолари ва уларнинг оила аъзолари соғломлаштиришига.\nБошланғич ташкилот ўз мақсадларига эришиш учун ўзининг сайлаб қўйиладиган ва коллегиал органлари орқали:\nходимларнинг ишлаб чиқариш, меҳнат, меҳнатни муҳофаза қилиш, маиший турмуш, маънавий-маърифий, жисмоний тарбия ва спорт, соғломлаштириш соҳаларидаги қонуний хуқуқ ва манфаатларини ифода этади ва ҳимоя қилади;\nмеҳнат қонунчилиги, меҳнатни муҳофаза қилиш тўғрисидаги қонун хужжатлари, бошқа меҳнат ҳуқуҳи нормалари мавжуд бўлган норматив ҳуқуқий хужжатларга риоя этилиши устидан жамоатчилик назоратини амалга оширади;\nкорхона (ташкилот, муассаса)ни ижтимоий ривожлантиришнинг жорий ва истиқболли режалар ишлаб чиқилишида, якка тартибдаги ва жамоага доир меҳнат низоларинг ҳал этилишида иштирок этади;\nамалдаги қонунларга ва меъёрий хужжатларга мувофиқ, унинг ихиёрида қолдирилган маблағлар доирасида, касаба уюшмаси бюджети ва уни сарфлаш сметасини тасдиқлайди ҳамда мазкур маблағларни белгиланган мақсадларга сарфлайди;\nкасаба уюшмаси йиғилишлари, қонференсиялари, қурултойлар, юқори касаба уюшмаси органларининг қарорлари бажарилишини ташкил этади;\nмеҳнаткашлар ва уларнинг оила аъзоларини соғломлаштириш, маданий-маърифий ва оммавий спорт ишларини ташкил қилади.


“ИЧИМДА ҚАЙҒУРИБ ЙИҒЛАМА, ҒУРБАТ!” - Нажиб Фозил КИСАКУРАК - Inja san'at\nАтоқли турк мутафаккири ва шоири Нажиб Фозил Қисакурак (Ahmet Necip Fazıl Kısakürek) 1905 йил 26 майда Истанбулда туғилган. 17 ёшида ўша даврдаги «Истанбул дорилфунуни Адабиёт мадрасаси, Фалсафа бўлими»га ўқишга кирган. Миллий Таълим Вазирлиги йўлланмаси билан бир йил Парижда ҳам ўқиган. Қайтгач, банкларда ходим, назоратчи, университет ва институтларда ўқитувчи бўлиб ишлаган. Тафаккур ва санъат йўналишидаги «Буюк Шарқ» (1943-1945) тўпламини нашр қилдира бошлагандан сўнг расмий доираларда ишламаган. 1934 йилнинг бир оқшоми унинг ҳаётида бурилиш ясаган: Шайх Абдулҳаким Арвосий билан қилган суҳбатидан кейин унинг этагини маҳкам тутган. Кейинги ҳаётининг кўп қисми сиёсий айбловлар билан ўтган.\nБу ёмғир, бу ёмғир бу қилдан инжа,\nНафасдан юмшоқроқ ёғган бу ёмғир.\nБу ёмғир, бу ёмғир бир кун тингунча\nОйналар юзимни танимас бўлар.\nБу ёмғир қонимни бўғган бир арқон,\nТанимда оғриқсиз ётган бир пичоқ.\nБу ёмғир ерда тош ва менда кемик,\nБардошимча шаға-шаға ёғажак.\nЗулмат қувилмайди тушунчалардан.\nЖинларнинг ақлимда қилган тугуни\nТоғда кезинаркан ёқма қандилни,\nРангсиз кўзларимни доғлама, ғурбат!\nНелар демас оқар сувларнинг тили,\nСассизлик ичида чоғлама, ғурбат.\nТитроқ бармоғингда тутиб игнани,\nПешонамда тикма қийиндиларни.\nДеворларда эмиб шағам нурини\nБир бўғилган рангни боғлама, ғурбат.\nГулни ўстирганга ажиб ҳавас-ла,\nРангли дардларимни кўзимда асра.\nЁлғиз онам каби ул илиқ сас-ла,\nИчимда қайғуриб йиғлама, ғурбат.\nДоим оёқ саслари, доим оёқ саслари,\nКезинади кўчада кун ботганидан бери.\nБу овозлар тегинар энг оғриқли еримга,\nБир эски чипқон каби ишлайди ич-ичимга.\nҲозир қора хабардек, эй, менга яқинлашган,\nСўнгра саодат бўлиб ёнимдан узоқлашган.\nСаслар, оёқ саслари тўхтамайди тайиндир!\nМенга келган муждани, ғолибо айнитдилар,\nБўйла одим отарлар айрилганлар эшидан,\nБўйла юрар – кетганлар – бир тобутнинг пешидан.\nКимсасиз кечаларим бу синиқ сас-ла тўлди,\nЭнди урган юрагим ҳам бир оёқ саси бўлди.\nБир кун сўниқ кўксимга йиқилган вақтда бошим,\nМендан айрилар каби бўлар бир жон йўлдошим.\nКетганча узоқлашган бу сасни туя-туя,\nСекин-аста ётаман уйғонилмас уйқуга.\nОқ сочли бошингни тираб қўлингга\nҚора хаёлларга дол, онажоним!\nУл титроқ қалбингни бахтнинг елига\nБир ҳарир пат каби сол онажоним!\nЎйлама кечар деб бу қоронғулар,\nКечанинг ортида яна кеча бор;\nБолалар ҳайқирар, оналар йиғлар,\nКўзларингда акси бир чуқур ҳечнинг,\nҚанотинг ёйилмиш қоқилмоқ учун;\nБу қиш йўлчилик бор, дер эса ичинг,\nМени ҳам баробар ол, онажоним.\nНа хаста кутар сабоҳни,\nНа тоза ўликни мозор,\nНа-да шайтон бир гуноҳни\nСени мен кутганим қадар.\nБўлди, истамам келмагинг,\nЙўқлигингда топдим сени.\nҚўй, ваҳмим-ла кўланкангни,\nКелма, нима фойда энди?\nСен қочган бир ҳуркак жайронсан тоғда,\nМен изингдан тушган бир жониворман.\nИстасанг дунёни чақир имдодга,\nСен борсан дунёда ва бир мен борман!\nСени қўрқитажак кечдигинг йўллар,\nОртингдан келади оёқ овозим.\nВужудингни қучиб ноаниқ қўллар,\nЭнсангни ёқади оташ нафасим.\nКимсасиз ўлкангда қиш кечалари,\nМени эсла титраб кетганда ичинг!\nAйтгин, удир бузган панжараларни,\nAйтгин, шамол эмас – удир ҳайқирган.\nКўксимдан ҳавога қорганим заҳар,\nСўлдиражак бир гул каби умрингни.\nҲолбуки, қочсанг ҳам шаҳарма-шаҳар,\nМенга қоладирсан яна тўнг кунлар.\nЎлсам… ёпилади йўллар орқага,\nХаёлга келмаган ишорат дея,\nТупроғингда бир тош бўлиб кутаман…\nЕр юзида битта менман сарсари,\nЕр юзида битта мен дарбадарман.\nДунёда барчанинг бор тайин ери,\nМен-чи, бутун дунё меники дерман.\nНеча йил елдирдим бетин бошимни,\nИзладим бир умр дўст-қардошимни.\nҲолимга ўзим ҳам ҳайрат этарман.\nКўнглим на дардлидир, на-да бахтиёр,\nНа ўзига ёр-у, на ўзгага ёр.\nБир рўёни излаб диёрма-диёр\nКўланкам ортидан қувиб кетарман…\nҚучмиш сув парилари каби долғалар бизни –\nУзун сочлари кумуш, шаффоф танлари фосфор.\nЮмшоқ бошлари билан силкитиб кемамизни,\nЙўлчи, кетган соҳилинг қайда дея ҳайқирар.\nЙўқ бир соҳил ва ёки на бир ёғдудан асар,\nСувлардан-да чуқурроқ йўлнинг тубанликлари.\nДолғалар, юраверинг – қидирамиз баробар\nБошимизни ёражак тикка қияликларни!\nҚайси ҳиснинг бармоғи тегинди-ки, танингга,\nЙиқилдими лахча ўт яширинган ичингга?\nҚайси рўё қўлга олди сени уйқуларингда,\nТуйқус жаҳаннам қайнади ул мовий сувларингда?\nҚопланди бошдан оёқ танинг оппоқ тер ила,\nТутун каби ёйилган беғубор кўпикларга.\nҚайси дард қолди сўйла бағрингда жунжикмаган,\nҚайси ўлим навоси бу тилларингдан тушмаган?\nҚайси қаҳрдан юзинг қоришди-ки ер билан,\nСенга пастми боқдилар ё нимадир сўйладилар?\nҲеч нимани ешитма, энди ҳар не тинглама!\nЧорла бутун гуноҳкор руҳларни жаҳаннамга!\nҚаршингга соҳил, қоя, инсон – ким-ки чиқса ур!\nУр бошига оламда – кўр, сағир, не борса ур!\nСол ҳар тарафдан, тоғдан, кўктан, деразадан сол!\nНиҳоят қолиб-қолиб дунёда бир киши қол!\nКўчди, кўчди мавсумлар,\nКўчди, кўчди мавсумлар…\nҚани эски иқлимлар,\nҚора нондан тилимлар?\nҲей шошқин замона, ҳей!\nҚани эски иқлимлар?\nКўзим илғаган рангдан, қулоқ осганим сасдан,\nКечир сендан хабарсиз олганим ҳар нафасдан…\nЎлганлардан хабар келди, тирик ўқир, англамас;\nсўрсанг ҳамма мусулмон: на шукур бор, на намоз…\nТурк тилидан Шариф Одилбек таржимаси


Ўзбекистон ташқи ишлар вазири АҚШ Давлат котиби ўринбосари билан учрашди - Халқ сўзи\n15:41 22 Август 2019 Жамият\n2019 йилнинг 22 август куни Ўзбекистон Республикаси Ташқи ишлар вазири Абдулазиз Камилов мамлакатимизга амалий ташриф билан келган АҚШ Давлат котибининг сиёсий масалалар бўйича ўринбосари Девид Ҳейлни қабул қилди. Бу ҳақда ТИВ хабар берди.\nУчрашувда икки томонлама муносабатлар, кўп томонлама тузилмалар доирасидаги ҳамкорлик, шунингдек, халқаро ва минтақавий аҳамиятга молик муаммолар юзасидан фикр алмашилди.\nДевид Ҳейл Ўзбекистонда амалга оширилаётган кенг қамровли ислоҳотларни юксак баҳолади ва қўшма лойиҳаларни амалга оширишда, шу жумладан таълим алмашувини фаоллаштиришда кўмак беришга АҚШ томони тайёрлигини тасдиқлади.\nЙиғилишда кун тартибидаги бошқа масалалар ҳам кўриб чиқилди.\nМузокараларда АҚШ Элчиси Даниел Розенблум иштирок этди.


ЁШЛАР БАНДЛИГИ- БОШ МАСАЛA | Haqiqat.uz\nЁШЛАР БАНДЛИГИ- БОШ МАСАЛA\nБуюк Соҳибқирон Амир Темур юрти бўлган Шаҳрисабзда бўлаётган янгиланишлар, бунёдкорлик ишлари ҳар қандай кишини қувонтиради. Айниқса, ёшлар бандлигини таъминлашда хайрли ишлар қилинмоқда.\nҚашқадарё вилоят ахборот ва оммавий коммуникациялар бошқармаси, Шаҳрисабз шаҳар ҳокимлиги ҳамкорлигида Шаҳрисабз шаҳрида ОАВ вакиллари учун матбуот анжумани ўтказилди. Анжуман доирасида 1-сонли касб-ҳунар мактаби қошидаги ишсиз фуқароларни касб-ҳунарга ўргатиш моно маркази билан танишдилар. Касб-ҳунар мактаби директори Арслон Узоқовнинг таъкидлашича, умумий майдони 3,5 гектарни ташкил этган мактабда бугунги кунда 14 та йўналиш бўйича ёшлар касб-ҳунарга ўқитиляпти. Мактабда ҳар бир касбни мукаммал ўрганиш учун тўлиқ шарт-шароитлар яратилган. 400 ўринли ётоқхона, 220 ўринли ошхона ёшлар ихтиёрида.Анжуман иштирокчилари ёшларни иш билан таъминлаш борасида амалга оширилаётган ишлар билан танишдилар.\nШаҳрисабз шаҳар ҳокимлиги матбуот хизматининг маълумотига кўра, шаҳарда бугунги кунда 140 минг нафар аҳоли истиқомат қилиб, уларнинг 17 минг 348 нафарини ёшлар ташкил этади. 8244 нафари хотин-қизлардан иборат. 1179 нафари "Ёшлар дафтари"га киритилган. 315 нафар ёшлар ўзини-ўзи бандлигини таъминлаган. Кредит маблағлари ажратиш, бизнес лойиҳаларини молиялаштириш бўйича ишчи гурух аъзолари босқичма-босқич иш олиб боришмоқда. 97 нафар ёшлар қисқа муддатли ўқув курсларни тамомлаб, махсус сертификатлар олдилар. 111 нафар ёшларга кичик саноат зонасидан 1,9 гектар ер майдони ажратилиб, янги иш ўринлари яратилди. Инвестиция лойиҳалари ҳисобидан 1456 нафар янги иш ўринлари яратиш кўзда тутилган.\n-Қамаши туманидаги "Қизилтепа" маҳалла фуқаролар йиғинида истиқомат қиламан,-дейди Достонбек Бойтўраев.-Вақтни бекор ўтказмаслик учун туман аҳоли бандлигига кўмаклашиш маркази вакилларининг таклифи билан бу ерга касб-ҳунар ўрганиш учун келдим. Биз ёшларнинг ҳунар эгаллашимиз учун барча шарт-шароитлар яратилганлигидан хурсандмиз.\nШундан сўнг иштирокчилар KOIКA ўқув марказида бўлиб, амалга оширилаётган ишлар билан танишдилар. Илгари "Ҳужум" бадиий буюмлар фабрикаси бўлган бино қайтадан таъмирланиб, 2018 йилнинг июнида ўз фаолиятини бошлаган мазкур ўқув маркази Жанубий Корея Республикасининг 8,5 миллион долларлик Гранти маблағи ҳисобига бунёд этилди. 480 ўринга мўлжалланган марказда 5 та йўналиш бўйича ёшлар касбга ўқитилмоқда. Ўқув маркази раҳбари Фазлиддин Ражабовнинг таъкидлашича, 15 нафар ўқитувчилар малака ошириш учун Корея Республикасида таҳсил олиб қайтдилар.\nШуниси эътиборлики, марказда "Шаҳрисабз ёш журналистлар" мактаби ҳам фаолият олиб боряпти. Ҳудудлардан келаётган ёшлар журналистика сирларини ўрганмоқдалар. Китоб туманидаги 90-умумий ўрта таълим мактабининг 9 синф ўқувчиси Маржона Тошпўлатова Дейшқон қишлоғида яшайди. У болалигидан журналистикага ҳавас қўйди. Айниқса ОАВ вакилларининг ташрифи ҳақидаги телекўрсатув жараёнини ёрқин мисолларда талқин қилганлиги иштирокчиларда катта таассурот қолдирди. Демак, яна бир ёш келажак орзуларини рўёбга чиқариш мақсадида яратилган имкониятдан фойдаланяпти.\n-Ҳунар-зар,-дейди доноларимиз. Шаҳрисабзни ҳеч иккиланмай ҳунармандлар шаҳри десак муболаға бўлмайди. Ҳунармандчиликни ривожлантириш мақсадида бўш турган "Чорсу" деҳқон бозорида "Ҳунармандчилик маркази" ташкил этилиб, бугунги кунда ҳунармандлар қўлида сайқал топган маҳсулотлар шу ерда ўз харидорини топмоқда. 300 нафардан ортиқ ҳунарманадлар касаначилик асосида уйларида фаолият кўрсатишяпти. Маҳсулотлари эса бозорбоплиги учун тезда сотилмоқда. Хусусан, ҳорижий меҳмонларнинг ҳунармандчилик маҳсулотларига талаби ошганлиги ҳисобга олиниб, туристлар учун унча катта бўлмаган ҳунармандчилик маҳсулотларини совға сифатида ишлаб чиқариш йўлга қўйилган. Қувонарлиси шуки, ҳунармандларнинг 50 фоизини ёшлар ташкил этади.\nТуризмни ривожлантириш учун Шаҳрисабзда уй меҳмонхоналари фаолият кўрсатяпти. Шулардан бири Рашид Ҳайдаровнинг ўй-меҳмонхонаси анжуман иштирокчилари эътиборини тортди. Миллий руҳда жиҳозланган уй-меҳмонхонада барча қулайликлар яратилган.\n-Янгиланаётган Ўзбекистонда амалга оширилаётган бунёдкорлик ишлари ҳар қандай кишини қувонтирмоқда,-дейди Давлат солиқ инспекцияси бошлиғи, 4-сектор раҳбари Махмуд Шердонаев. -Юртимиз Мустақиллигининг 30 йиллигини муносиб қаршилар учун катта ҳажмдаги бунёдкорлик ишлари амалга оширилмоқда. Бўлаётган ўзгаришларни, ёшлар бандлигини таъминлаш борасидаги хайрли ишларни халқимизга етказишда оммавий ахборот воситалари вакиллари хизматини алоҳида қайд этиш лозим. Улар доимо халқ ичида бўлиб, ислоҳотлар самарасини оммага етказаётган катта куч.\nХулоса қилиб айтганда Шаҳрисабз шаҳрида ўтказилган бир кунлик медиа-тур иштирокчилари ўзларини қизиқтирган саволларга мутахассислардан аниқ жавоб олдилар. Шаҳрисабз шаҳар ҳокими Акрам Сулаймонов, шаҳар прокурори Баҳром Бекбўтаев, Ички ишлар бўлими бошлиғи Шуҳрат Чориев, шаҳар Давлат солиқ инспекцияси бошлиғи Махмуд Шердонаевлар ОАВ вакилларига ҳамроҳлик қилдилар ҳамда амалга оширилаётган ижобий ишларни кўздан кечирдилар.


Абулқосим МАМАРАСУЛОВ: МЕН ҚАНДАЙ ЁЗУВЧИ БЎЛГАН ЭДИМ (7) | ДУНЁ ЎЗБЕКЛАРИ | Mobile Version\nАбулқосим МАМАРАСУЛОВ: МЕН ҚАНДАЙ ЁЗУВЧИ БЎЛГАН ЭДИМ (7)\n04/23/2013 Ismat Khushev Абулқосим Мамарасулов: Мен қандай ёзувчи бўлган эдим\nМЕН ҚАНДАЙ ЁЗУВЧИ БЎЛГАН ЭДИМ (7)\nЮрагим ҳаприқиб боряпти. Сал қолди-я! Янаям худо ўнглади, бурчакдаги одам мени гапга солмаганда чиқиб кетишим аниқ эди. Кейин нима бўларди?? Безбетлик билан чиқмай туриб олганим учун ўзимдан хурсанд бўлиб қўйдим. Мирзага бордим. Бўлган воқеаларни айтдим.\n– Яхши бўлипти, – деди Мирза хушнуд, – кейинроқ бу ҳақда эсдаликлар ёзасиз. Энди иложи борича ҳамма нарсани унутинг. Бир ҳафта деган бўлса жуда яхши. Ҳар эҳтимолга қарши икки ҳафта ўтказиб, ҳеч бўлмаганда ўн кун ўтказиб, кейин келинг. Одил ака катта киши, бир ҳафтада ўқишга вақти бўлмай қолиши мумкин. Кейинроқ келсангиз, ҳаммасини ўқиб қўйган бўлади. Сиз барини унутинг-да, яна янги ҳикоялар ёзинг. Иложи бўлса, бу келишингизда яна тўрт-бешта янги ҳикоя ёзиб келинг. (Мирза менинг янги ҳикоя ёзаверадиган темир аппарат эканимга ишониб бўлган эди, шекилли). Топширган олтитангиз билан чегараланманг. Балки сизнинг бошқа имкониятларингизни ҳам билгиси келар. Лекин шошманг. Янги ҳикояларингиз топширганларингиздан зўр бўлса бўлсин, паст бўлмасин. Ҳар бир янги ҳикоянгиз сизнинг янги-янги қирраларингизни очиб беравериши керак…\n1981 йил 19 март.\nБу орада “Ёр-ёр”, “Уч сўм пул” ва “Бахт” номли ҳикоялар ёздим. “Биринчи қор”ни қайта ишладим. Учта янги ҳикоя қилиб, Одил аканинг ҳузурига бордим. Орадан роса ўн кун ўтган.\nЭшикни очишим билан шу томонга қараб ўтирган Иброҳим ака Ғафуров: “Ана, ўзи келди!”, деб юборди. Ҳайрон бўлдим. Одил ака аллақандай қўлёзмани ёзиб-чизиб ўтирган экан. Бош кўтариб, мени кўрди-да, “Э, келинг, келинг”, деб ўрнидан туриб, столни айланиб ўтиб, мен билан қўл бериб кўришди. “Ечининг” деб, мен то пальтомни ечиб, илгакка илганимча, қараб турди, кейин ёнига ўтирғизди.\nНимасини айтасиз. Ана муносабат, мана муносабат! Ўн кун аввал ва ўн кун кейин!.. Нафасимни ичимга ютдим. Одил ака яна таржимаи ҳолимни суриштирди, биринчи сафар ҳам сўраган эди, аммо эсидан чиқариб юборган. Мен такрорладим.\n– 1958 йили туғилганман. Йигирма учдаман.\nЖавобим Одил акани қониқтирди, шекилли, Иброҳим ака билан кўз уриштириб олди.\n– Китоблар ўқиб турасизми? – савол берди Иброҳим ака.\n– Ҳа-а, – дея ажабландим мен. – Ахир китоб ўқимасдан ёзиб бўлмайди-ку!\n– Йўқ, сиз тўғри тушунинг, – деди Иброҳим ака, – баъзи ёш ижодкорлар бор-да, улар бошқаларнинг асарини ўқиб ўрганишдан кўра ўзлари янгисини ёзишни афзал билишади. Шу маънода сўраган эдим.\n– Шукшинни ўқиганмисиз? – сўради Одил ака бехосдан.\n– Ҳа, ҳозир ҳам ўқияпман, – дея тўрхалтамдан Шукшиннинг катта тўпламини олиб кўрсатдим. Доим ўзим билан китоб олиб юрадиган одатим бор. Автобусларда, бировни кутаётганда, бекорчи бўлиб қолган пайтларда шартта ўқишга тушаман.\nОдил ака бир зум менга меҳр билан тикилиб қолди. Иброҳим ака ҳам хурсанд, ҳар замонда менга қараб қўяди. Хуллас, муомала тамоман бошқача. Мен уларнинг қўлига ногоҳ тушиб қолган тилладай эдим, агар адашмасам. Одил ака менинг олтита ҳикоямни столининг олти жойига алоҳида-алоҳида терди. Кейин бир чеккадан ҳаммасига ўз фикрини айтиб чиқди:\n– Ҳаммаси ҳам яхши, бўладиган, бемалол газета-журналларда чиқариб юборишга арзийдиган ҳикоялар. “Сомон ўғрилари” эмас, “Сомончилар” деб қўяйлик. Майлими? Ниёзмат яхши одам. Чудак-да бу, чудак. Сомон ўғирлаши бор нарса. Ўғирликка кирмайди. Вақтида бизлар ҳам сомон ўғирлик қилганмиз.\n– Мен ҳам сомон ўғирлик қилганман, – дедим жонланиб.\n– Жуда яхши. Мана буни “Олишув” эмас “Алибек” деб атасак тўғри бўлади. Қарши эмасмисиз?\nНимаям дердим. Дамимни ичимга ютиб, маъқул тарзида бош ирғаяпман. Тўғриси, сарлавҳага уста эмасман. Одатда кўп ижодкорлар аввал сарлавҳа қўйиб, кейиб ёзадилар. Мен аввал ҳикояни ёзиб бўлиб, кейин унга сарлавҳа ахтараман. Кўплар буни қоралашади. Начора! Менинг бўлганим шу. Кўпинча ҳикоя ёзаётганимда қаҳрамонимнинг тақдири нима билан тугашини ҳам билмайман. Илҳом билан ёзаётиб, асарга шунақа шўнғиб кетаманки, ҳамма нарсани унутаман. Воқеалар ривожини кузатиб, қоғозга тушириб боравераман. Ишга киришганимдан сўнг қаҳрамонлар менинг измимдан чиқиб, мустақил ҳаракат бошлайдилар, мен бор-йўғи кузатувчига айланаман. Масалан, “Йўловчи”да қамоқдан чиққан Тўлқин дастлабки режамга кўра ишга кириши керак эди. Аммо у яшаётган жойда қандайдир ҳодиса юз бериб, дарров буни Тўлқиндан кўришиб, айбсиз одамни қамаб қўйишлари керак эди. Ёзишни бошлагандан кейин эса мутлақо бошқа вазиятга дуч келдим. Қачон, қандай қамалганини эслаб кетди. Изтиробга тушди. Хотини, ўғлини соғинганини англади. Қорни очиқди. Ва ҳоказо… Мен мутлақо холис киши сифатида ҳолатларни, воқеаларни қоғозга туширавердим, холос.\n– Алибек, Ниёзматлар чудаклар. Биласизми, Шукшиннинг ҳамма қаҳрамонлари чудаклар – ғалати одамлар. Айнан бизнинг ўзбек адабиётимизда шунақа образлар кам. Йўқ даражада кам. Сиз нимани қандай ёзиш кераклигини тушунипсиз. Бу жуда яхши. Сизга ўргатиш, йўл кўрсатишнинг ҳожати йўқ. Сиз нима қилиш кераклигини яхши биласиз. Бизлар айнан сиз ҳозир тушунган нарсани – нимани ёзиш кераклигини тушунганимизча кўп йиллар ўтиб кетди. Кўп кучимиз сарфланди. Сочларимиз оқарди. Бизлар адабиётга кирганимизда “конфликтсизлик назарияси” ҳукм сурарди. Бўш, олди-қочди асар бўлса ҳам мавзуси, кўтарилган муаммоси фаол бўлса, – шунинг ўзи кифоя эди. – Осмонларга кўтарилаверарди. Мақталаверарди. Ана шунақа асар ёзилиши керак, дейишарди. Жуда ёмон давр эди. Биз ҳам “шундай ёзиш керак экан”, деб юраверганмиз. То тушуниб етганимизча ёшимиз ҳам бир жойга етиб қўйди. Сиз эса ҳозирдан тушунипсиз.\nОдил аканинг гапларини тингларканман, ҳатто нафас олишга-да чўчирдим. Биронта сўзини эшитмай қолишдан қўрқардим.\nАҳли Расул Муҳаммад: Мустақиллик балоси…\nБЕЛБОҒ (ЧОРСИ) Муҳаммад Юсуфга тақлид\nСУҲАЙЛИЙ: Менга ва ижодимга ғоят тўсиқ, ғовлар кўп,\nАбулқосим МАМАРАСУЛОВ: МЕН ҚАНДАЙ ЁЗУВЧИ БЎЛГАН ЭДИМ (6)\n“Дунё ўзбеклари” Бош муҳаррири Исмат Хушевга Ўзбекистондан мактуб


10:07 07 Июн 2020\n16:56 07.05.2020 (Янгиланган 17:08 07.05.2020) Ҳавола олиш\nСиёсий тадқиқотлар институти МДҲ давлатлари департаменти бошлиғи, сиёсатшунос Алексей Бичков Марказий Осиёда аҳолининг радикал исломлаштирилишига қарши кураш ҳақида гапирди.\nШу кунларда Ўзбекистон ва Тожикистон президентлари Шавкат Мирзиёев ва Эмомали Раҳмон телефон орқали мулоқот қилди. Давлат раҳбарлари асосий эътиборни коронавирус инфекцияси тарқалишига қарши кураш бўйича самарали чора-тадбирларни амалга оширишга алоҳида эътибор қаратилди.\nСиёсатшунос Алексей Бичков Мирзиёев ҳокимият тепасига келгунига қадар 20 йилдан кўпроқ вақт давомида Ўзбекистон ва Тожикистон ўртасида олий даражада алоқалар деярли бўлмаганлигини эслатди.\nКоронавирус – умумий таҳдид, аммо бу икки мамлакат президентлари учун қатор бошқа масалаларни ҳам муҳокама қилиш учун имкониятдир, дея таъкидлади эксперт.\n"Табиийки, Ўзбекистон пандемиядан сўнг келадиган иқтисодий инқироздан тезроқ чиқади. Тожикистон оғирроқ вазиятга тушиб қолади, унда қатор ташқи таҳдидлар мавжуд - аҳолининг исломлашуви. "Ислом давлат" террорчилик уюшмаси* Сурия, Эрон ва Ироқдан деярли сиқиб чиқарилди. Шунинг учун унинг аъзолари яқин орада Марказий Осиёга бостириб кириши мумкин. Ўзбекистон учун Тожикистон исломий таҳдиднинг олдини олишда муҳим шерикдир", - деди Бичков Sputnik Тожикистонга.\nЭкспертнинг сўзларига кўра, ижтимоий-иқтисодий ўзгаришлар натижасида юзага келиши мумкин бўлган исломий интервенция (куч билан бостириб келиши) омилини истисно қилиш учун Ўзбекистон Тожикистон билан чегараларни назорат қилишни кучайтириши керак.


Fergana.uz - СЎХДА БАРПО ЭТИЛАЁТГАН ЯНГИ АЭРОПОРТДА ҚУРИЛИШ ИШЛАРИ ЯКУНЛАНДИ. ЯҚИН КУНЛАРДА СИНОВ УЧИШЛАРИ АМАЛГА ОШИРИЛАДИ amCharts examples\nҲозир сайтда 109 нафар фойдаланувчи Ишонч телефони статистикаси\nСЎХДА БАРПО ЭТИЛАЁТГАН ЯНГИ АЭРОПОРТДА ҚУРИЛИШ ИШЛАРИ ЯКУНЛАНДИ. ЯҚИН КУНЛАРДА СИНОВ УЧИШЛАРИ АМАЛГА ОШИРИЛАДИ\n2021-10-16 09:17:06 225\nВилоят ҳокими Хайрулло Бозоров, Сўх туманига ташрифи доирасида туманда қурилиш ишлари якунланаётган янги аэропорт билан танишди.\nСўх туманининг Навобод маҳалла фуқаролар йиғини ҳудудида жадал суръатлар билан барпо этилган аэродром майдони етти гектар бўлиб, узунлиги етти юз метрни ташкил этади.\nҚурилиш ишлари учун давлат бюджетидан олти миллиард саккиз юз миллион сўм маблағ ажратилиб, учиш майдончаси, кутиш зали, овқатланиш шахобчаси, савдо нуқтаси, дам олиш жойларини ўзида қамраб оладиган замонавий мажмуа ташкил этилмоқда. Яқин кунларда синов учишлари амалга оширилиши кўзда тутилган.\nАэропорт қурилиши 2020 йил 8 августдаги “2020-2021 йилларда Фарғона вилоятининг Сўх туманини комплекс ижтимоий-иқтисодий ривожлантириш чора-тадбирлари тўғрисида”ги Президент қарори ижроси доирасида амалга оширилди.\nВилоят ҳокими аэропорт учиш йўлаклари, кутиш ва хизмат кўрсатиш залида амалга оширилган ишларни кўздан кечирди. Сўнгги ишларни якунига етказишни тезлаштириш бўйича тегишли кўрсатлмалар берди.\nХайрулло Бозоров шу ернинг ўзида вилоят ҳудудий электр тармоқлари, Фарғона сув таъминоти, вилоят Ҳудудгаз таъминоти корхоналари, вилоят автомобиль йўллари ҳудудий бошқармаси ҳамда туман ҳокими Сайидбаҳром Сайидмусаев иштирокида туманда ушбу соҳаларда жорий йилда амалга оширилиши белгиланган ишларнинг бориши юзасидан муҳокама ўтказди. Масъулларга ўз йўналишларида белгиланган вазифаларни муддатида ва сифатли амалга оширилишини таъминлаш юзасидан қатъий топшириқ берилди.


Ҳақиқий актёр ролида яшайди | Saodat журнали\nДомой » Саодат журнали » Кўнгилга ташриф » Ҳақиқий актёр ролида яшайди\nТаниқли актриса, Ўзбекистон давлат санъат ва маданият институтида катта ўқитувчи сифатида узоқ йиллар фаолият олиб борган доцент Назирхон Эргашева “Чорраҳадаги уй”, “Қалдирғочлар яна қайтади” каби ўнлаб телесериаллардаги таъсирчан образлари, ўз даврида миллионлаб кулгу шинавандаларининг севимли кўрсатуви бўлган машҳур телевизион миниатюралар театрида ўйнаган ҳажвий роллари орқали мухлислари меҳрини қозонди, эл назарига тушди. Ўттиз йилдан зиёд вақт мобайнида талабаларга саҳна нутқи, актёрлик маҳорати фанларидан сабоқ бериб, кўплаб шогирдлар тарбиялаган талабчан устоз айни пайтда пойтахтдаги Гулобод маҳалласида диний маърифат ва маънавий-ахлоқий тарбия масалалари бўйича маслаҳатчи лавозимида ишлаб, кўп йиллик ҳаётий тажрибасини маҳалла ва оилаларда соғлом муҳит яратишдек хайрли ишга сарфламоқда.\nАктриса ўзининг ҳаёт, ижод йўллари ҳақида шундай ҳикоя қилади.\nСўлим водий қизиман\nАндижон вилоятининг Избоскан туманида туғилганман. 1-ўрта таълим мактабида ўқиб юрган кезларим турли адабий-бадиий тадбирларда фаол иштирок этардим. Баъзан саҳналарда таниқли санъаткорларга тақлид қилиб, овозларини ўхшатиб берардим. Ўшанда устозларим ҳали ўзим ҳам англаб етмаган қобилиятимни пайқашганми, “Сендан туппа-тузук актриса чиқади”, дейишарди. Ўзимнинг ҳам Лутфихоним Саримсоқова, Сора Эшонтўраева, Зайнаб Садриева, Ҳалима Носирова каби халқимизнинг севимли санъаткорларига меҳрим бўлакча эди.\nШоиримиз оқ йўл тилаган\nКасб танлаш борасида санъатшунос олим Мамажон Раҳмоновнинг маслаҳатларига амал қилиб, ҳужжатларимни ҳозирги Ўзбекистон давлат санъат ва маданият институтига топширганман. Шароит тақозоси билан қариндошларимиз – атоқли ёзувчи, шоир, драматург Комил Яшин ва “Ўзбекистон булбули” дея ном олган Ҳалима Носированинг хонадонида яшаганман.\nБу файзли хонадондан таниқли ёзувчи, шоир, санъаткорларнинг қадами узилмасди. Мен шундай инсонларни кўрганим, суҳбатларидан баҳраманд бўлганим билан фахрланаман.\nБир куни Комил акани сўроқлаб Ўзбекистон Қаҳрамони Абдулла Орипов келиб қолдилар. Ҳаяжонланганимдан: “Мен сизнинг “Онажон” номли шеърингизни ёдлаб, имтиҳонга тайёргарлик кўряпман”, деб юборибман. Севимли шоиримиз менга омад тиладилар. Орадан бироз вақт ўтиб, имтиҳонларни “аъло” баҳоларга топшириб, ўқишга кирдим.\nҲайратимнинг илк учқуни\nОтам қазо қилганларида жуда ёш эдим. Онам бизга ҳам ота, ҳам она бўлиб ёлғиз ўзлари камолга етказганлар. Раҳматли онам Маликахон Эргашева санъатсевар, меҳнаткаш, ҳалол, дилкаш аёл эдилар. Ҳаёт синовларини енгиб, оғир дамларда бардошли бўлдилар.\nОнам маҳзун халқ қўшиқларини кўп тинглардилар. Айниқса, радио орқали Ўзбекистон халқ артисти Муроджон Аҳмедовнинг овози янграса, ана, акам чиқдилар, Икромжон Бўронов куйласа, укам ашула айтяпти, бирпас жим туринглар, деб вужуди қулоққа айланар эди. Болалик, соддалик қилибми, онамнинг этагини секин тортиб: “Укангиз, акангиз бўлса, унда нега улар сизни кўргани келишмайди?” деганман. Онам эса: “Уларни ўзимга яқин олиб шундай атаяпман-да, она қизим”, дея жилмайиб қўйгандилар.\nОнам ўзлари ҳам қўшиқ хиргойи қилиб турардилар. “Ўртар”ни куйлаб бўлгач, чуқур “уҳ” тортиб қўярдилар. Кейин билсам, онам ҳижрон, андуҳга қоришиқ шу хониш орқали кўнгилларини бўшатар эканлар. Онам дуоларида: “Сен, албатта, ўқишинг, билимли, зиёли бўлишинг керак”, дердилар. Афсуски, дуолари ижобатини кўриш уларга насиб қилмади. Илоҳим, жойлари жаннатда бўлсин!\nИнститутдан ҳайдамоқчи бўлишган\nАктёрлик бўлимида таҳсил ола бошлаганимдан сўнг кўп ўтмай институтда “Тўла, гавдали талабаларни ўқишдан ҳайдашар экан”, деган гап тарқалди. Қўрқиб кетдим, ахир, юзлари лўппи, тўлачароқ қиз эдим-да. Гуруҳимизда “Шум бола” – Абдурайим Абдуваҳобов иккимиз гавдали эдик. Тафтишчилар келган куни тақдиримиздан хавотирда нафасимиз ичимизга тушиб жим ўтирибмиз. Тафтишчи гуруҳ аъзолари ичида домламиз Мамажон Раҳмонов ҳам бор экан, бизга ён босиб, институтда олиб қолган…\nИжодкор жамоа насиб қилди\nЭргаш Каримов, Ҳусан Шарипов, Бахтиёр Ихтиёров, Равшан Солиҳов, Роза Каримова сингари ўзбек санъатининг забардаст санъаткорлари билан бирга ижод қилиш бахти менга насиб этди. Уларнинг ноёб истеъдоди, бетакрор санъати, устозлик меҳри ҳақида гапирсам, китоб бўлади. Улар билан бирга миниатюра жанрида ижод қилдим. “Миниатюра қироличалари”дан бирига айландим. Жамиятимиздаги иллатларни фош этувчи долзарб мавзуларни кўтариб чиқадиган миниатюраларни телетомошабинлар завқланиб томоша қилишарди. Санъатимизнинг олтин хазинасидан ўрин олган бу умри боқий ҳажвий кўрсатувлар бугунги кулги, ҳажвия шинавандаларига ҳам бир олам завқ улашяпти.\nОдамларни йиғлатишдан кўра кулдириш мушкул. Комик образларни ишонарли тарзда очиб бериш актёрдан катта маҳорат талаб этади. Табиатан вазмин аёл бўлсам-да, ҳажвий ролларни бажонидил ўйнаганман. “Рузвонгул”, “Пўстак”, “Ажнабий”, “Майдалаб сотиладиган уй”, “Янги йилда, янги хотин” каби кўплаб миниатюраларда роллар ижро эдим. Мухлисларим мени кўпроқ Рузвонгул қиёфасида танишади. Режиссёр Рихсибой Мирзараҳимовнинг “Жиблажибон” ҳажвий кўрсатувида ҳам бир қанча образларни жонлантирдим.\nЎзбекистон халқ артисти Ҳусан ака Шарипов билан бирга ҳажвий кўрсатувларда роль ўйнаганимизда, у кишини қайтадан “кашф этдим”. Ниҳоятда талабчан, ўзи ҳам тинчимайдиган, ўзгаларни ҳам тинчитмайдиган бу актёр мактабини ҳам ўтаганимдан бахтиёрман.\nРолнинг яхши-ёмони йўқ\nТаниқли режиссёр Рихсивой Мирзараҳимов қўнғироқ қилиб, “Чорраҳадаги уй” миллий телесериалидаги бош ролга таклиф қилдилар. Фарзандларим ҳали ёш, қолаверса, ҳали куёв ёки келин кўрмай туриб қайнона ролини қандай ўйнашим мумкин, дея бошим қотди. Рихсивой: “Сиз миниатюра “қозон”ида аллақачон “пишиб” бўлгансиз, бу ролда фақат сизни кўряпман холос”, – дедилар. Бош қаҳрамон – Зарифа Адашевна ролини ижро этдим. У манфаатпараст, амалпараст, ўз нафсининг қули бўлса-да, лекин она сифатида фарзандининг тақдири учун курашувчан аёл образи. Бу ролни жонлантириш мен учун осон кечмади. Журналист ва бошловчи Умида Усмонова қаламига мансуб бу сценарий 23 қисмли сериал сифатида эфирга узатилди. Ўша пайтларда зарурат юзасидан раҳматли Санобархон опам билан бозорга тушганимизда бир сотувчи аёл: “Вой, опажон, тирик экансиз-ку, сизни ўлган деб ўйлагандим”, дея йиғлагудек бўлиб қучоқлаб олганди. Шунда опам: “Тавба, таъсирчанлик ҳам эви билан-да. Ролингни ҳаётий ўйнабсанки, одамлар чиппа-чип ишонишибди”, дея руҳланиб кетгандилар. Табиатан таъсирчанлигим боисми, саҳнада ўзимни унутиб юбораман…\nЯқинда таниқли журналист Асрор Аброрхўжаев сценарийси асосида “Маҳаллада бир кун” номли кўп қисмли янги миллий телесериал суратга олинди. Катта экранга чиқиш арафасида турган бу сериалга муносиб баҳони мухлисларимиз беришади, албатта.\nМухлислар: “Нега киноларда ўйнамайсиз?” деб сўрашади. Қўлимга жуда кўп сценарийлар келиб тушади, мазмунан бўшроқми ёки ўзимга муносиб роль топа олмайманми, кўпинча рад қиламан. “Актёр учун ролнинг яхши-ёмони йўқ”, дейишарди устозларимиз. Муҳими, ҳақиқий актёр, ижодкор ўйнаган ролида яшаши керак. Томошабин сохта ижрони ҳазм қила олмайди. Демак, роль танлашда ҳеч бир актёр шошмашошарликка йўл қўйиб, хато қилмаслиги, ўз имконияти, қобилияти даражасида танлаши лозим. “Юлдузсиз осмон” номли кинода ўйнаганман. Дабдурустдан таклиф қилинганим учун ижройимдан кўнглим тўлмаган. Кинода ҳам яхши образлар яратиш насиб қилиб қолар.\nАбдурайим Абдуваҳобов, Фатхулла Маъсудов, Фотиҳ Жалолов, Беҳзод Муҳаммадкаримов, Саид Мухторов, Мадина Мухторова сингари истеъдодли, халқимиз ардоғидаги актёрлар билан бир гуруҳда ўқиганмиз. Институтни битиргач, йўлланма билан ҳозирги Ўзбек Миллий академик драма театрига юборишди. Афсуски, айрим сабабларга кўра бу муқаддас даргоҳда ишлаш менга насиб қилмади. Саҳна нутқи фани бўйича дарс берган биринчи олима аёллардан бўлган устозим профессор Лола Хўжаева, шу даргоҳда ишлайсан, деб институтда олиб қолганлар. Қарийб, ўттиз йилдан ортиқ шу даргоҳда саҳна нутқи ҳамда телевидение режиссёрлиги гуруҳида актёрлик маҳорати фанидан талабаларга дарс бердим. Устозлар – Турғун Азизов, Мунаввара Абдуллаева, Омонулла Ризаев, Маннон Убайдуллаев, Исоҳтой Жуманов сингари санъатимиз фидойилари мактабини ўтаб, улар ўгитига амал қилиб, касбимни севиб, меҳр бериб ишлашга ҳаракат қилдим.\nЎзбекистонда хизмат кўрсатган артист Абдурашид Йўлдошев, Зуҳра Солиева, шунингдек, телевидение, кино ва санъат йўналишида фаолият кўрсатаётган истеъдодли шогирдларим билан фахрланаман. Ўзидан кейин шогирдлар, издошлар қолдириш мураббий учун шарафдир.\nБир аёл бахти\nАллоҳга шукр, турмуш ўртоғим Шамсиддин ака билан мана, 27 йилдирки, бир-биримизни тушуниб, ҳурмат қилиб яшаб келяпмиз. Қийин вазиятларда менга ҳамиша далда бўлиб, кўнглимни кўтарганлар. Ўғлим Нодиржон – ҳарбий, Ватанимиз тинчлиги, осойишталиги йўлида хизмат қилмоқда. Қизимиз Маликахон – оиламиз қувончи. Аёл ўз касбига, оиласига меҳр ришталари ила боғланиб турса, у бахтли, саодатли турмуш кечиради.\nШерзод ДЕҲҚОНОВ ёзиб олди.\nЎқиганлар сони: 529


Блинкен, ХХР пандемия ҳақида кўпроқ очиқ бўлиши керак, деб ҳисоблайди\n07 Iyun 19:15 / Published in COVID-19\nАҚШ давлат котиби Энтони Блинкен якшанба куни Америка каналларидан бирига берган интервюсида Хитой коронавирус пандемиясини текширишда кўпроқ очиқ бўлиши кераклигини айтди.\nАҚШ давлат котибининг сўзларига кўра, «бу асосан Хитой манфаатларига мос келади, чунки у ҳам ушбу пандемиядан азият чекди».\nХХР расмийлари янги коронавируснинг дунё бўйлаб тарқалиш ҳолатларини аниқроқ тушунтиришлари керак. Бундай фикрни АҚШ давлат котиби Энтони Блинкен якшанба куни Axios янгиликлар порталига берган интервюсида билдирди.\nУндан Пекин гўёки Ухан вирусология институтидан янги коронавирус вируси «яширинганини» яшираётгани аниқланса, унинг оқибатлари қандай бўлишини сўрашди. «Биз нима бўлганини аниқлашимиз керак. Масъулият бор, лекин, менинг фикримча, энг муҳими ва энг муҳими, нима учун буни аниқлашимиз керак — бу биз кейинги пандемияни олдини олишнинг ягона йули, ёки ҳеч бўлмаганда буни янада самаралироқ қилиш. [таъсирини] камайтириш учун иш олиб бориш. Аммо [Хитой] ҳукумати буни дастлабки кунларда қилмаган ва ҳали ҳам қилмаяпти. Бу бизга ошкораликни таъминламади. Биз, халқаро ҳамжамият, инспекторларга кириш имкониятига муҳтожмиз. ва мутахассислар, реал вақт режимида маълумот алмашиш, буларнинг барчаси амалга ошиши керак”, — дея жавоб қилди Америка дипломатияси раҳбари.\n«Бу асосан Хитойнинг манфаатларига жавоб беради, чунки унга ушбу пандемия ҳам таъсир кўрсатган. Эҳтимол, у ҳам манфаатдор бўлиши мумкин, айниқса, агар у ўзини масъулиятли халқаро ўйинчи деб даъво қилса, бизда мавжуд бўлган барча маълумотларни тақдим этиш учун қўлидан келган барча ишни қилиш. Умид қиламанки, бу яна такрорланишининг олдини олади», дея қўшимча қилди давлат котиби.\nTagged under: Блинкен, КОРОНАВИРУС, ПАНДЕМИЯ, ТЕРГОВ, ХИТОЙ, ХХР, ҲОЛАТЛАР


Божхона орқали чарм ва мўйна хомашёсини...\n13.04.2019 15:42 0 1059\nҲукумат қарори билан Ўзбекистон Республикаси божхона чегараси орқали чарм ва мўйна хомашёсини олиб чиқишни мониторинг қилиш тартиби тўғрисидаги низом тасдиқланди.\nЧарм ва мўйна хомашёсининг экспорти Президент ва Ҳукумат қарорларида белгиланган ҳажмларга мувофиқлиги юзасидан «Ўзчармсаноат» уюшмаси томонидан экспорт контрактлари мониторингдан ўтказилади.\n- экспорт контрактининг асли;\n- экспорт контрактига нарх калькуляцияси;\n- ошланган ярим тайёр чармни олиб чиқиш учун маҳсулот қийматининг 5 фоизи миқдорида йиғим тўланганлигини тасдиқловчи ҳужжат нусхаси.\nЭкспорт контрактлари белгиланган ҳажмларга мувофиқ бўлса Уюшма уч иш кунида Давлат божхона қўмитасига маълумотнома беради. Контракт белгиланган ҳажмларга мувофиқ бўлмаганида икки иш кунида Уюшма томонидан экспортчи ташкилотга камчиликларни кўрсатган ҳолда қайтарилади.


Павел Хан: “Мақсадимиз янги йилда янги чемпионларни кашф қилиш”\nТугаб бораётган 2021 йил унутилмас воқеаларга бой бўлди. Унда бир йил ортга сурилган Токио-2020 Олимпия ўйинлари ўтказилди. Бу нуфузли мусобақа кўплаб мухлисларга унутилмас ва қувончга бой онларни туҳфа етди. Ўзбекистон делегацияси учун ушбу Олимпия ўйинлари таэквондо бўйича тарихий олтин медал қўлга киритилгани билан янада эсда қоларли бўлди. Улуғбек Рашитов шарафига Японияда Ўзбекистон Республикаси Давлат мадҳияси янгради. 19 ёшли Улуғбек ёш бўлсада, фаолияти ёрқин ғалабаларга бой. Қаҳрамонимиз устози Павел Хан билан болалигидан бу муваффақиятлар сари қадам босган. Эътиборингизга таэквондо бўйича Ўзбекистон Миллий терма жамоа бош мураббийи билан ташкил қилган суҳбатимизни ҳавола қиламиз.\n– Павел Афанасиевич, Токио-2020 Олимпиадаси чемпиони Улуғбек Рашитовни қандай тасвирлаб бера оласиз?\n– Улуғбекни 13 йилдан ортиқ вақтдан бери танийман. Рашитов билан бўлган илк учрашувимиз ҳамон ёдимда. Олти ёшли болакайни кўрганимда, унинг жисмоний кучи мени ҳайратга солган эди. Элементларнинг барчаси уйда мустақил ишлаб чиқилганини билгач, бу ўзбек таэквондосининг келажаги эканини англадим. Унинг жанговар характери мени ҳайратга солди. Ўша пайтда ҳам у қатъий, мақсади сари интиладиган бола эди. Олимпия медали сари босилган мураккаб йўл, албатта, астойдил машғулот орқали бўлди. Биз давлатимиз ишончини оқлай олганимиздан хурсандмиз.\n– Дарҳақиқат, Олимпиада медали бебаҳо қувонч беради. 2021 йилда бошқа халқаро турнирлар ҳам бўлиб, унда атлетларимиз анча юқори натижа кўрсатишди. Бу муваффақиятлар мураббий сифатида сизга қанчалик мотивация беради?\n– Мен учун спортчиларимизнинг ҳар бир медали қимматли, чунки унинг ортида улкан меҳнат, пухта ва қатъий тайёргарлик ётибди. Tокио-2020 дан олдин бўлиб ўтган қитъа чемпионатини алоҳида таъкидлаб ўтмоқчиман. 14-18 июнь кунлари Ливанда бўлиб ўтган Осиё чемпионатида терма жамоамиз 10 та медаль қўлга киритиб, тарихимиздаги энг яхши натижани кўрсатдик.\nОсиё чемпионати якунларига кўра, Ўзбекистон делегацияси учта олтин, битта кумуш ва олтита бронза медални қўлга киритиб, умумжамоа ҳисобида иккинчи ўринни эгаллади.\n– Бўлажак спорт мавсуми учун қандай мақсад қўйилган?\n– Албатта, бу Хитойдаги эпидемиологик вазият туфайли кейинги йилга қолдирилган жаҳон чемпионати. Сўнгра Ханчжоу шаҳрида бўлиб ўтадиган Осиё ўйинлари ва катталар ўртасидаги қитъа чемпионатида муваффақиятли иштирок этиш жамоамизнинг асосий мақсади.\n– Ханчжоу-2022 Осиё ўйинлари учун терма жамоа таркиби қачон шаклланади?\n– Осиё ўйинлари учун рўйхат ушбу мусобақалар олдидан оралиқ чемпионатлар натижалари асосида шаклланади. Бу ҳақида гапиришга ҳали эрта. Ҳали вақт олдинда. Барчасини машғулот ва мусобақа натижалари кўрсатади.\n– Ҳозирги кунда, терма жамоа қандай мусобақаларга тайёргарлик кўрмоқда?\n– Айни пайтда янги мавсум учун терма жамоа таркибини шакллантиряпмиз. Айрим вазн тоифаларида ўзгаришлар бор, янги чемпионларни тайёрлаяпмиз. Тақвимга қараб мусобақаларда қайси спортчи иштирок этишини тақсимламоқдамиз.\n– Суҳбат учун раҳмат. Янги спорт мавсумида сизга омад тилаб қоламиз!


Қирғизистон ва Тожикистон ўз қўшинларини чегарадан олиб чиқишни якунладилар – Газета.uz\n6 декабр, душанба COVID-19 Ob-havo Zira Вакансиялар\nЧегарадаги можародан кейин Қирғизистоннинг Максат қишлоғидаги мактаб.\nҚирғизистон ва Тожикистон ўз қўшинларини чегарадан олиб чиқишни якунладилар\nҚирғизистон ва Тожикистон ҳукумати қўшинларни чегарадан олиб чиқишни якунлади. Қуролли тўқнашув натижасида ҳар икки томондан 50 киши ҳалок бўлди, 250 дан ортиқ киши жабрланди, уйлар, дўконлар ва мактаблар вайрон бўлди.\nLotinchada 3 май 2021, 13:06 Жаҳон\nҚирғизистон ва Тожикистон расмийлари ўзларининг ҳарбий қисмларини чегарадан олиб чиқиш жараёнини якунладилар, деб 24.kg нашри Миллий хавфсизлик давлат қўмитаси чегара хизматига таяниб хабар берди.\nЎтган тунда чегарада ҳеч қандай тўқнашув ёки отишма қайд этилмади. Чегарачилар бутун қирғиз-тожик давлат чегара линияси бўйлаб патруль қилишмоқда.\nТўқнашув натижасида 179 қирғизистонлик тиббий ёрдамга мурожаат қилган, 34 киши вафот этган, улар орасида бола ҳам бор. Фавқулодда вазиятлар вазирлиги маълумотларига кўра, Қирғизистон чегарасидаги қишлоқларда 78 та уй, иккита мактаб, фельдшер ва акушерлик пункти, болалар боғчаси, милиция участкаси, учта назорат пункти, ўнта ёқилғи қуйиш шохобчаси ва саккизта дўкон бузилган.\nҚирғиз-тожик чегарасидаги тўқнашув фактлари бўйича Қирғизистон Бош прокуратураси Жиноят кодексининг «Тинчликка қарши жиноят» моддаси бўйича судгача бўлган ишларни бошлади. 1−2 май кунлари мамлакатда мотам кунлари бўлди.\nТожикистоннинг Сомониён қишлоғидаги вайрон бўлган уй / Asia Plus\nТожикистон ҳукумати жароҳатланганлар, вафот этганлар ва вайрон бўлган объектлар сонини ошкор қилмаяпти, деб ёзади Asia Plus. Норасмий маълумотларга кўра, Сомониён ва Хўжа Аъло қишлоқларида 20 дан ортиқ уйлар тўлиқ ёниб кетган, 100 дан ортиқ одам жабрланган, 16 киши вафот этган.\n«Газета.uz» 1 381\nҚирғиз-тожик чегарасидаги отишма бутунлай тўхтатилди. Вазият барқарорлашмоқда 30 апрель 2021, 15:37\nШавкат Мирзиёев ва Эмомали Раҳмон тожик-қирғиз чегарасидаги вазиятни муҳокама қилди 30 апрель 2021, 13:10\nҚирғизистоннинг Боткен вилоятида отишма тўхтатилди. Лайлак туманида давом этмоқда 30 апрель 2021, 10:39\nЎзбекистон қирғиз-тожик можароси томонларини тўқнашувларни дарҳол тугатишга чақирмоқда 29 апрель 2021, 17:44\nҚирғиз-тожик чегарасида тўқнашувлар содир бўлди 29 апрель 2021, 12:32\n05.12 Президент Қозоғистонга жўнаб кетди\n05.12 Дарахтлар атрофини бетонлаш давом этмоқда\n05.12 Андижон давлат университетида ота-оналар мажлисига келган аёл 4-қаватдан тушиб кетди (1)\nАндижон давлат университетида ота-оналар мажлисига келган аёл 4-қаватдан тушиб кетди\n4 декабр 12:03\n4 декабр 11:41\n4 декабр 10:30\n4 декабр 00:00\nСолиқчининг ўлимида собиқ ЙПХ ходимлари айбдор деб топилди\nШавкат Мирзиёевнинг сайловдан кейинги биринчи давлат ташрифи Қозоғистонга бўлади\nТошкент шаҳар ҳокимлигига совға қилинган Mercedez-Benz бўйича Антикоррупция агентлиги текширув ўтказмоқда


Бугун Франция, Буюк Британия ва Германия расмийларининг Вена шаҳрида Эрон раҳбарияти билан учрашдилар.\n26 июн 2022, Тошкент вақти: 13:27\nУчрашув тўғрисидаги дастлабки хабарларга кўра, уч Еропа давлати вакиллари Эрон ҳукуматидан Халқаро Атом Энергияси Агентлиги томонидан белгиланган 25 ноябргача уранни бойитиш саноатини тўхтатишни сўраган. Шунингдек, Эрон томони ядровий қурол тадқиқотлари билан яширин шуғулланмаётганлигини исботлай олса, бу уч мамлакат атом тадқиқотлари бўйича айрим технологияларни Эронга беришга тайёр эканликларини билдирган.\nАҚШ томони эса Эронга нисбатан халқаро санкциялар қўлланилишини талаб қилмоқда. Бу ҳақда АҚШ Давлат Департаменти расмийси Ричард Баучер бундай деди:\n”Бизнинг фикримиз қатъий — Эрон, афсуски, Халқаро Атом Энергияси Агентлигининг талабларини бажариш йўлида ҳеч нарса қилмаяпти. Аксинча, Эрон кўп вақтлардан буён ядровий хавфсизлик борасидаги келишувларга амал қилишни ҳоҳламаётганини тўла намойиш қилмоқда. Шунинг учун бу масалани БМТ Хавфсизлик Кенгашига топшириш керак, деб ҳисоблаймиз.“


Qatar Airways Тошкентга парвозларни бошлайди | Azon.uz - Ахборот-таҳлилий портал\nQatar Airways Тошкентга парвозларни бошлайди\n489 16:30 01.12.2021\nQatar Airways компанияси 2022 йил январидан Ўзбекистонга парвозларни бошлайди. Доҳадан Тошкентга биринчи рейс 17 январ куни амалга оширилиши режалаштирилган, деб хабар қилди авиакомпания матбуот хизмати.\nДушанба ва жума кунлари маҳаллий вақт билан соат 18:55да самолётлар Доҳадан ҳавога кўтарилиб, соат 00:30да Тошкентга қўнади. Қайтиш рейслари сешанба ва шанба кунларига режалаштирилган.\n“Биз Марказий Осиёда улкан ўсиш салоҳиятини кўряпмиз ҳамда Тошкентга янги рейс савдо имкониятларини кенгайтириш ва ўзи учун ушбу гўзал йўналишни кашф этмоқчи бўлган сайёҳларни жалб қилишга хизмат қилади. Тошкентдан йўловчилар энди 140 дан ортиқ йўналишларга чиқиш имкониятига эга бўладилар, улар дунёдаги энг яхши авиакомпания билан биргаликда дунёдаги энг яхши аэропорт – Ҳамад халқаро аэропорти орқали саёҳат қилишади”, – деди Qatar Airways Group бош директори Акбар Байкар.\nQatar Airways 7 август куни Ўзбекистонга мунтазам рейсларни амалга оширишга рухсат олди. Бунга икки давлат ўртасида ҳаво қатнови бўйича ҳукуматлараро келишув асос бўлди. Авиакомпания йўловчиларни Airbus 320, Airbus 321, Airbus 350, Boing 777 ва Boing 787 самолётларида ташийди.\nQatar Airways компанияси World Airline Awards 2021 мукофотини топшириш маросимида йилнинг энг яхши авиакомпанияси деб топилди. У олтинчи марта дунёнинг энг яхшиси дея эътироф этилди. Авиакомпаниянинг маркази Ҳамад халқаро аэропорти ҳам Skytrax World Airport Awards 2021 бўйича дунёдаги энг яхши аэропорт деб тан олинган.\nҚатар Махсус Ўзбекистон Тошкент Аэропорт\nҚатар АҚШ портларига йирик инвестиция киритмоқчи\n508 09:18 22.12.2021\nҚатарнинг Афғонистондаги элчихонаси АҚШ учун ҳам хизмат кўрсатади\n483 16:20 13.11.2021\n892 10:05 19.10.2021\n564 16:05 15.10.2021\n541 10:20 04.10.2021


Корея боғчасида олий маълумотли тарбиячилар ишлайди: Улар 3000 АҚШ долларигача маош олади - zarnews.uz\nЯқинда вилоятимиз ҳокими Э.Турдимов раҳбарлигидаги бир гуруҳ ишбилармон ва тадбиркорлар Жанубий Корея Республикасида бўлиб қайтдик. Сафар давомидаги расмий учрашувларда узоқ келажакка мўлжалланган иқтисодий битимлар тузилди.\nТашриф давомида ўз касбим доирасида таълим муассасалари фаолияти билан яқиндан танишишга ҳаракат қилдим. Чунки бу мамлакат таълим тизими дунёдаги ривожланган мамлакатлар таълим тизимлари билан рақобатлашиши қаторида айрим хусусиятлари билан биздаги таълим тизимига (одоб-ахлоқ, бола тарбияси, урф-одат ва қадриятларга содиқлик жиҳатлари билан) ўхшаб кетади. Ушбу муассасаларга ташриф буюриш учун юқори ташкилотлардан, яъни мэрия қошидаги таълим муассасалари фаолиятини назорат қилиш органларидан рухсатнома олиш лозим экан. (Таълим муассасаларига ҳатто ота-оналар ҳам рухсатсиз қўйилмас экан).\nЎзбекистон халқига бўлган ҳурмат ва бизга сафар давомида ҳамроҳлиқ қилган Ин Йоунг Йонинг саъй-ҳаракатлари билан Инчхон шаҳрида жойлашган “Global Rainbow kindergarten” («Катта камалак») мактабгача таълим муассасасига ташриф буюрдик. Муассаса биноси ўзига хос замонавий усулда қурилган бўлиб, шаҳар марказида жойлашган. Бу ерда 500 га яқин бола тарбияланади. Муассаса фаолиятига доир саволларимизга унинг раҳбари Аелиша Ли хоним шарқона илтифот ва самимий табассум билан жавоб берди.\nМуассасага 2-6 ёшли болалар қабул қилиниши белгилаб қўйилган бўлиб, талабгорлар яшаш жойларидан қатъи назар, ўз ҳужжатларини онлайн усулида жўнатар ва болалар компьютер орқали алоҳида дастур асосида танланар экан. Бу усул бизда ҳам қабулда учрайдиган айрим субъектив, салбий оқибатларнинг олдини олади, албатта. Ота-оналар тўлови ойига 250-300 АҚШ доллари атрофида бўлиб, худди шунча маблағ ҳар бир бола учун давлат томонидан ҳам ажратилади. Таълим муассасалари фаолияти ҳукумат қошидаги таълимни назорат қилиш органлари томонидан назорат қилинар экан.\nБолалар ҳар гуруҳда 15-18 нафарни ташкил этиб, уларга олий маълумотли тарбиячилар бириктирилган. Педагог ходимлар, албатта, университетларнинг педагогика йўналиши бўйича 3-4 йиллик курсларини битирган бўлиб, уларнинг билим даражалари махсус аттестация комиссияси томонидан текширилиб, уларга 2-даражали сертификат берилади ва орадан 5 йил ўтгач, биринчи категория учун имтиҳон топширар экан.\nУларнинг ойлик маошлари билим малакаси ва иш стажидан келиб чиқиб 2700-3000 АҚШ долларини ташкил қилади.\nМуассасани озиқ-овқат маҳсулотлари билан худди биздаги каби тегишли лицензияга эга бўлган фирмалар таъминлайди.\nМуассасада болалар учун ҳар хил қизиқарли машғулотлар, амалий санъат, расм, ашула, спорт, ўқиш, ёзиш ва инглиз тили машғулотлари ўтказилиб борилади.\nБинонинг учинчи қаватида мўъжазгина сузиш ҳавзаси жойлашган бўлиб, ҳар бир тарбияланувчи мунтазам равишда сузиш билан шуғулланади.\nТарбияланувчиларни муассасага олиб келиш ва кечқурун уйларига олиб бориш махсус транспортларда амалга оширилади.\nЖанубий Кореяда ҳам юртимиздаги каби бола тарбияси ўта муҳим эканлигига ишонч ҳосил қилдим.\nСафаримиз давомида диққатимни жалб қилган яна бир нарса, ҳозирги вақтда ёшлар ўртасида кенг тарқалган “интернетга қарамлик” касаллигининг олдини олиш борасида саъй-ҳаракатлар бўлди. Жумладан, метро вагонларида, ҳар бир ташкилот, корхоналарда ва ҳатто шифохоналарда ҳам кутубхоналар ташкил этилган бўлиб, бу ёшларни интернет-ўргимчак тўридан халос этишда дастлабки қадам бўлиб хизмат қилмоқда. Бу ҳолат ўрганишга арзийди. Худди шунингдек, табиатга бўлган муҳаббат, бир қарич ер ёки ҳар бир дов-дарахт ҳам инсон меҳридан четда қолмаганлиги бизни ҳайратга солди.\nБиз мўъжизавий Кореядаги таассуротлардан қанчалик ҳайратга тушмайлик, она-юрт меҳри ва соғинчи қалбимизни сафаримиз давомида тарк этмади.\nСафар якунида Жанубий Корея билан ҳамкорлик – келажакли ҳамкорликдир, деган хулосага келдим.\n“Самарқанд интеллект” хусусий мактаби директори.\nТеглар: боғча Корея


08:49 / 12.12.2019 1283 pdf Ўқиш режими + -\nСигаретни ҳалол деб билсанг, нега уни чекишдан олдин «Бисмиллаҳ» демайсан, чекиб бўлгандан кейин «Алҳамдулиллаҳ» демайсан?\nСигаретни неъмат деб билсанг, нима учун уни пойабзалинг билан ўчирасан?\nУни оддий, табиий нарса деб билсанг, нима учун ота-онангнинг олдида чекмайсан?\nУни яхши нарса деб билсанг, нима учун фарзандларингга ўргатмайсан?\nАллоҳдан қўрққин! Надомат ва ҳасратда қолмасингдан соғлигингни, мол-мулкингни асра!\nАбдуфаттоҳ 00:24 / 15.12.2019\nҲалол харомни яхши билсанг, исломни қийинлаштирмагин!\n08:48 / 10.12.2019 540\n«Жесие» масжидидаги Қуръони Карим ҳақида\n10:05 / 02.12.2019 421\nХавотир эртанинг ташвишини тўхтатиб қолмайди\nХавотир эртанинг ташвишини тўхтатиб қолмайди, лекин бугуннинг шодлигини ўғирлайди.\n902 11:05 / 27.11.2018\nЭнг катта даҳшат кунларнинг тез ўтишидир.\n1762 21:40 / 24.10.2017\nРамазон ойи иймонни янгилаш\nРамазон ойи иймонни янгилаш, қалбларни жонлантириш, тарқоқ фикрларни Аллоҳ томон йўналтириш, ғафлатдаги кишини кўзини очиш, унутадиган кишини хотирасини яхшилаш давоми...\n1849 18:08 / 18.06.2017\n1914 07:49 / 16.06.2017\n197 18:00 / 19 октябрь\n6218 16:57 / 17.05.2019


21 Äåêàáðü 2016 09:19 2362\n«Sports.uz» нашрининг маълум қилишича, AIBA Ижроия қўмитаси йиғилиши ва ташкилотнинг 70 йиллиги муносабати билан бўлиб ўтган тантанали маросимда Рио–2016 Олимпиада чемпиони Ҳасанбой Дўсматов «Йилнинг энг яхши боксчиси» соврини билан тақдирланди, дейди мангабага таяниб daryo.uz.\nAIBA томонидан йилнинг энг яхши боксчисини аниқлаш мақсадида ўтказилган сўровномада Ҳасанбой Дўсматов энг кўп – 77 фоиз овоз тўплади ҳамда кубалик Робейси Рамирес ва қозоғистонлик Дониёр Елеусиновни катта фарқ билан ортда қолдирди.\nҚайд этиш жоиз, 23 ёшли спортчи Рио–2016 Олимпиадаси якунларига кўра мусобақанинг энг яхши боксчисига бериладиган Вел Баркер Кубоги соҳибига айланган эди.\nБундан ташқари, 2 декабрь куни Украинанинг Одесса шаҳрида ўтказилган International Sports Awards маросимида Олимпиада чемпиони спорт соҳасида қайд этган натижалари учун «Олтин Мангуст» мукофотига лойиқ топилганди.\nФото: Instagram / @dusmatov_hasanboy\nХабарда қўшимча қилинишича, Кубанинг Cuba Domadores боксчиларидан ташкил топган жамоа AIBA’нинг WSB йўналиши бўйича 2016 йилнинг энг яхши жамоаси деб топилди. Cuba Domadores’га мукофотни AIBA ижроия қўмитаси аъзоси, Осиё бокс конфедерацияси вице-президенти, Ўзбекистон бокс федерацияси раисининг биринчи ўринбосари Шерзод Тошматов топширди.\nЭслатиб ўтамиз, WSB йўналишининг VI мавсуми ярим финалида Ўзбекистоннинг Узбек Тигер жамоаси айнан Cuba Domadores’га мағлуб бўлганди. Финал баҳсида эса Cuba Domadores жамоаси British Lionhearts боксчилари устидан ғалаба қозониб, чемпион бўлган эди.


Акса-моксин – Meducate.uz – Дорилар ҳақида маълумотлар ўзбек тилида\nHome Йўриқномалар Акса-моксин\nПрепаратнинг савдо номи: Акса-моксин\nДори шакли: инфузия учун эритма 400 мг/100 мл\nфаол модда: 400 мг моксифлоксацин\nёрдамчи моддадар: маннитол, динатрий ЭДТА, хлорид кислотаси, натрий гидроксиди, инъекция учун сув.\nТаърифи: тиниқ оч сарғиш ёки яшил-сарғиш рангли суюқлик.\nФармкотерапевтик гуруҳи: антибактериал синтетик восита (фторхинолонлар гуруҳи).\nАТХ коди: J01MA14\nМоксифлоксацин фторхинолон синфига мансуб синтетик антибактериал воситаларга тааллуқли.\nМоксифлоксацин in vitro шароитида граммусбат ва грамманфий микроорганизмларнинг кўпгина штаммларига нисбатан фаол. Бактериал ДНК репликацияси, транскрипцияси, репарацияси ва рекомбинацияси учун зарур топоизомераза II (ДНК-гираза) ва топоизомераза IV ферментларини ингибиция қилади. Микроб хужайрасининг ДНК синтезини издан чиқаради, бактерицид таъсир кўрсатади. Фторхинолонларнинг, шу жумладан моксифлоксациннинг таъсир механизми макролидлар, бета-лактамлар, аминогликозидлар ва тетрациклинларнинг таъсиридан фарқ қилади, шу сабабли бу синф препаратларига резистент микроорганизмлар моксифлоксацинга сезгир бўлиши мумкин.\nМоксифлоксацин ва микробларга қарши воситаларнинг бошқа синфлари (шу жумладан, бета-лактам антибиотиклари, аминогликозидлар, тетрациклинлар) ўртасида кесишган резистентлик маълум эмас.\nМоксифлоксацин қуйидаги микроорганизмларнинг кўпгина штаммларига нисбатан фаол:\nаэроб граммусбат микроорганизмлар – Staphylococcus aureus (фақат метициллинга сезгир штаммлари), Streptococcus pneumoniae (шу жумладан, мультирезистент штаммлар), Enterococcus faecalis (фақат ванкомицин ва гентамицинга сезгир штаммлари), Streptococcus pyogenes;\nаэроб грамманфий микроорганизмлар – Haemophilus influenzae, Haemophilus parainfluenzae, Klebsiella pneumoniae, Moraxella catarrhalis;\nбошқа микроорганизмлар— Chlamydia pneumoniae, Mycoplasma pneumoniae.\nIn vitro шароитидаги тадқиқотлар маълумотларига кўра моксифлоксацин фаол, аммо in vitro шароитида олинган маълумотларнинг клиник аҳамияти аниқланмаган.\nМоксифлоксацин in vitro шароитида қуйидаги микроорганизмларнинг кўпгина (90% кўпроқ) штаммларига нисбатан минимал ингибиция қилувчи концентрацияси\n(МИК ≤ 2 мкг/мл) намоён қилади:\nаэроб граммусбат микроорнизмлар – Staphylococcus epidermidis (фақат метициллинга сезгир штаммлари), Streptococcus agalactiae, Streptococcus viridans;\nаэроб грамманфий микроорганизмлар – Citrobacter freundii, Enterobacter cloacae, Klebsiella oxytoca, Esherichia coli, Legionella pneumophyla Proteus mirabilis;\nанаэроб микроорганизмлар – Fusobacterium spp., Prevotella spp.\nЗардобдаги оқсиллар билан боғланиши тахминан 50% ни ташкил қилади ва модданинг концентрациясига боғлиқ эмас. Организмнинг тўқима ва суюқликларида: бронхларнинг шиллиқ қавати, орқа мия суюқлиги, максиляр-синус шиллиқ қавати, сўлак, терида яхши тақсимланади.\nПрепарат жигарда метаболизмга учрайди. У сульфатлар ёки глюкуронидлар каби фаол бўлмаган метаболитларигача метаболизмга учрайди.\nЎзгармаган препаратнинг 15-21% сийдик ва тахминан 25% ахлат билан чиқарилади.\nПрепаратнинг ярим парчаланиш даври 9-16 соатни ташкил қилади.\nМоксифлоксацин катталарда (18 ёш ва ундан катта) препаратга сезгир микроорганизмлар чақирган инфекцияларни даволашда қуйидаги ҳолатларда қўлланади:\nМоксифлоксацин Streptococcus pneumoniae, Haemophilus influenzae, ёки Moraxella catarrhalis чақирган ўткир бактериал синуситда буюрилади.\nСурункали бронхитни зўрайиши\nМоксифлоксацин Streptococcus pneumoniae, Haemophilus influenzae, Haemophilus parainfluenzae, Klebsiella pneumoniae, метициллинга сезгир Staphylococcus aureus, ёки Moraxella catarrhalis чақирган сурункали бронхитни зўрайишида буюрилади.\nКасалхонадан ташқари пневмония\nМоксифлоксацин Streptococcus pneumoniae (шу жумладан, кўпгина препаратларга резистент штаммлар*), Haemophilus influenzae, Moraxella catarrhalis, метициллинга сезгир Staphylococcus aureus, Klebsiella pneumoniae, Mycoplasma pneumoniae, ёки Chlamydophila pneumoniae чақирган касалхонадан ташқари пневмонияда буюрилади.\nТери ва тери тўқималарининг асоратланмаган инфекциялари.\nМоксифлоксацин метициллинга сезгир Staphylococcus aureus ёки Streptococcus pyogenes чақирган тери ва тери тўқималарининг асоратланмаган инфекцияларида буюрилади.\nИнфекциялар Суткалик доза Қўллаш давомийлиги\nЎткир бактериал синуситлар 400 мг 10 кун\nЎткир бактериал бронхитлар ва уларни зўрайиши 400 мг 5 кун\nПневмония 400 мг 7-14 кун\nТери ва тери тўқималарининг асоратланмаган инфекциялари 400 мг 7 кун\nКасалхонадан ташқари пневмония: босқичма-босқич даволаш учун тавсия этилган умумий даволаш давомийлиги (вена ичига юборилади, кейинчалик перорал даволашга ўтилади) 7-14 кунни ташкил этади.\nТери ва юмшоқ тўқималарнинг инфекциялари: вена ичига юбориб, даволаш 7 кунни ташкил этади. Дастлаб даволаш вена ичига юбориш билан бошланади, кейинчалик клиник кўрсатмаларга қараб перорал даволашга ўтилади.\nИнфузия учун эритма вена ичига 60 минут давомида юборилади. Моксифлоксациннинг эритмасини бевосита ўзини ёки мутаносиб инфузион эритма билан бирга юбориш мумкин.\nМоксифлоксацин эритмасини қуйида келтирилган мутаносиб инфузион эритмалар: инъекция учун сув, 0,9% ли натрий хлориди эритмаси, натрий хлоридини 1 молярли эритмаси, 5%, 10%, 40% ли, глюкоза эритмаси, 20% ли ксилит эритмаси, Рингер эритмаси, Рингер-лактат эритмаси, 10% ли аминофусин, йоностерил D5 билан аралашмаси хона ҳароратида 24 соат давомида барқарор бўлиб қолади.\nАгар моксифлоксацинни инфузия учун эритмаси бошқа препаратлар билан буюрилса, ҳар бир препарат алоҳида қўлланиши керак.\nАҳолининг алоҳида гуруҳи\nКекса ёшдаги пациентларга учун препаратнинг дозалаш тартибини ўргартириш талаб этилмайди.\nТендовагинит ва пайларнинг узилишини ривожланиш ҳавфи борлиги сабабли, кекса ёшдаги одамларга препаратни эҳтиёткорлик билан буюриш керак.\nБолалар ва ўсмирларга ўсиш даврида моксифлоксацинни қўллаш мумкин эмас.\nЖигар фаолиятини бузилишлари бўлган пациентларга препаратнинг дозалаш тартибини ўзгартириш талаб қилинмайди. Моксифлоксацин ўртача ва оғир даражадаги жигар етишмовчилиги бўлган пациентлар учун тавсия этилмайди.\nБуйрак функцияси бузилишлари (шу жумладан, креатинин клиренси ≤ 30 мл/мин/1,73 м2) бўлган пациентларга, шунингдек узлуксиз гемодиализ ва амбулатор давомли перитонеал диализда бўлган пациентларга препаратнинг дозалаш тартибини ўзгартириш талаб қилинмайди. Буйрак етишмовчилиги зўрайиб бораётган пациентларга моксифлоксацинни қўллаш мумкин эмас.\nУшбу гуруҳ учун препаратнинг дозалаш тартибини ўзгартириш талаб қилинмайди.\nПациентнинг жинсига қараб дозалаш тартибини ўзгартириш талаб қилинмайди.\nЮрак-қон томир тизими томонидан: тахикардия, QT интервалини узайиши, вазодилятация.\nМарказий нерв тизими томонидан: безовталик, парастезия, бош айланиши (2%), бош оғриғи, уйқусизлик, хавотирлик ҳисси, асабийлик, оғриқ, уйқучанлик, тремор, вертиго.\nДерматологик реакциялар: терини қуриши, қичишиши, тери тошмалари (розеолёз, пурпурали, пустулёз).\nЭндокрин ва метаболик тизимлар томонидан: қон зардобида хлоридларнинг даражасини ошиши (2%), қон зардобида ионлашган кальцийнинг даражасини ошиши (2%), қон зардобида глюкозанинг даражасини пасайши (2%).\nМеъда-ичак йўллари томонидан: абдоминал оғриқ, амилазанинг даражасини ошиши, амилазанинг даражасини камайиши (2%), анорексия, қабзият, оғизни қуриши, диспепсия, метеоризм, глоссит, лактатдегидроденазани ошиши, стоматит, таъм билишни бузилиши, қусиш.\nСийдик-таносил тизими томонидан: қин кандидози, вагинит.\nҚон яратиш тизими томонидан: эозинофилия, лейкопения, протромбин вақтини узайиши, халқаро нормаллашган коэффициентни ошиши, тромбоцитопения.\nЗардобнинг даражасини ошиши (2%): гемоглобин, нейтрофиллар, лейкоцитларни ўртача даражада бўлиши.\nЗардобнинг даражасини камайиши (2%): базофиллар, эозинофиллар, гемоглобин, қизил қон таначалари, нейтрофиллар.\nЖигар томонидан: билирубиннинг даражасини ошиши ёки пасайиши (2%), гамма-глутаминтрансферазани ошиши, жигар фаолиятини бузилиши.\nСуяк-мушак тизими томонидан: артралгия, миалгия, ҳолсизлик.\nБуйрак тизими томонидан: қон зардобида альбуминнинг даражасини ошиши (2%).\nРеспиратор тизим томонидан: фарингит, пневмония, ринит, синусит, кислороднинг парциал босимини пасайиши (2%).\nБошқалар: аллергик реакциялар, инфекциялар, кучли терлаш, оғиз шиллиқ пардаси кандидози кузатилади.\nмоксифлоксацинга, бошқа фторхинолонларга ёки ушбу препаратнинг ҳар қандай бошқа компонентига ўта юқори сезувчанликда;\nанамнезида фторхинолонларни қабул қилиш оқибатида пайларни узилиши кузатилган пациентларда;\nQT интервалини ҳужжатлаштирилган узайишида қўллаш мумкин эмас.\nАнтацидлар, сукральфатлар, металларнинг катионлари, мультивитаминлар\nФторхинолонларни таркибида алюминий ёки магний сақловчи антацидлар, сукральфат темир каби металларнинг катионлари ёки темир ва рух сақловчи мультивитаминлар билан перорал қабул қилиш фторхинолонларни сўрилишига аҳамиятли даражада таъсир этиши мумкин. Шу сабабли, моксифлоксацинни ушбу препаратларни қабул қилишдан 4 соат олдин ва қабул қилгандан сўнг 8 соатдан кейин буюриш керак.\nИтраконазол, теофиллин, варфарин, дигоксин, атенолол, перорал контрацептивлар ёки глибуридни моксифлоксацин билан клиник жиҳатдан аҳамиятли таъсири аниқланмаган. Итраконазол, теофиллин, дигоксин, пробенецид, морфин, ранитидин ёки кальция моксифлоксациннинг фармакокинетикасига аҳамиятли таъсир қилмаган.\nФторхинолонлар, шу жумладан моксифлоксацин, варфарин ва унинг ҳосилаларини антикоагулянт самарасини оширадилар.\nЦитохром P450 энзим томонидан метаболизмга учрайдиган препаратлар\nIn vitro шароитларда цитохром P450 изоэнзими (CYP) билан ўтказилган тадқиқотларда моксифлоксацин CYP3A4, CYP2D6, CYP2C9, CYP2C19, CYP1A2 ларни ингибиция қилмаслиги аниқланган.\nМоксифлоксацинни ушбу энзимлар томонидан метаболизмга учрайдиган препаратларнинг фармакокинетикасига таъсири гумонлидир.\nНостероид яллиғланишга қарши воситаларни фторхинолонлар билан бирга буюриш марказий нерв тизими (МНТ) ни қўзғалиши ва конвульсияларни ривожланиш ҳавфини ошириши мумкин.\nЮракка таъсири: QT интервалини узайиши.\nМоксифлоксацин баъзи беморларнинг ЭКГ сида QT интервалини узайтиради. Препаратни QT оралиқни узайган соҳаси маълум, гиперкалиемияси бўлган пациентларга ва A синфи антиаритмик воситалар (масалан, хинидин, прокаинамид) ни ёки III синф антиаритмик воситалар (масалан, амиодарон, солатол) ни қабул қилаётган пациентларга клиник маълумотлар етарсизлиги ва бундай пациентларда препаратларнинг потенциал хавфи борлиги сабабли, препаратни қўллашдан сақланиш керак.\nМарказий нерв тизимига таъсири ва психиатрик самаралари.\nФторхинолонлар, шу жумладан моксифлоксацинни қабул қилган пациентларда конвульсия, бош мия ички босимини ошиши, токсик психоз кузатилган, бу эса МНТ ни қўзғалишини чақириши мумкин, ўз навбатида пациентларда одатда кузатилмайдиган туш кўриш, қўзғалувчанлик, безовталик, ҳовлиқиш, депрессия, бош айланиши, эмоционал беқарорлик, галлюцинациялар, уйқусизлик, ҳушдан кетиш олди ҳолати, асабийлийлик, тунги даҳшатлар, параноя, тремор ва қўзғалиш ҳолатларини келтириб чиқаради. Ушбу реакциялар илк дозаси қабул қилинганидан сўнг ривожланиши мумкин.\nФторхинолонлар қаторининг бошқа вакиллари каби, моксифлоксацин ҳам ёш итларда бўғим касалликларини ва/ёки хондродисплазияни келтириб чиқаради. Бу маълумотларни одам организмига қанчалик аҳамияти номаълум.\nФторхинилонлар, шу жумладан моксифлоксацин билан даволанган пациентларда жиддий ўта юқори сезувчанлик ва/ёки анафилактик реакциялар аниқланган. Тери тошмалари ёки ўта юқори сезувчанликни ҳар қандай бошқа белгилари пайдо бўлганида моксифлоксацин билан даволашни тўхтатиш керак.\nСкелет-мушак тизимига таъсири.\nФторхинилонлар қабул қилаётган пациентларда елка, қўл ва товон пайларининг узилиши аниқланган, бу узоқ вақт давомида ҳаракатсизлик натижаси ҳисобланади ва давомли жарроҳлик аралашувини талаб қилади. Агар пациент оғриқ, яллиғланиш ёки пайларнинг узилишини ҳис қилса, Моксифлоксацинни дарҳол бекор қилиш керак.\nСохта мембраноз колит\nКенг таъсир доирасига эга бўлган антибактериал дори воситалари, шу жумладан моксифлоксацинни қўлланиши, антибиотикларни қабул қилиш билан боғлиқ бўлган турли оғирлик даражаси ўртача даражададан ҳаёт учун ҳавфли даражагача бўлган сохта мембраноз колитни ривожланиш ҳавфи мавжуд.\n65 ёш ва ундан ошган пациентларда моксифлоксациннинг ҳавфсизлиги бўйича ёш пациентларга нисбатан ҳеч қандай фарқлар йўқдир.\nБолалар ва 18 ёшгача бўлган ўсмирларда моксифлоксациннинг ҳавфсизлиги ва самарадорлиги бўйича маълумотлар йўқ.\nКонцерогенез, мутагенез, фертилликни пасайиши.\nМоксифлоксацин мутаген бўлмаганлиги учун аёллар ва эркаклардаги фертилликка таъсир қилмайди.\nХинолонларни қабул қилганда фотосезувчанлик реакциялари кузатилади. Моксифлоксацин қабул қилаётган пациентлар бевосита қуёш нурларидан ва ултрабинафша нурланишдан сақланишлари лозим.\nДаволаниш вақтида МНТ га таъсир қилиши туфайли, автотранспортни ҳайдаш ва диққатни юқори жамлашни талаб этадиган ишларни бажаришда эҳтиёткорликка риоя қилиш керак.\nҲомиладор аёллар моксифлоксацинни қабул қилишлари мумкин эмас, чунки ҳомила учун потенциал ҳавфи потенциал фойдасидан устундир.\nМоксифлоксацин кўкрак сути билан ажралиб чиқади. Она учун моксифлоксацин билан даволанишни муҳимлиги ва ҳомила учун мумкин бўлган ҳавфни эътиборга олиб, ё эмизишни тўхтатиш, ёки моксифлоксацин билан даволанишни тўхтатиш кераклигини ҳал қилиш керак.\nПрепаратни болалар ололмайдиган жойда сақлаш керак ва яроқлилик муддати тугаганидан сўнг ишлатилмасин.\nМоксифлоксацинни бир марталик дозаси ҳайвонларга берилганидан сўнг препаратнинг токсик симптомлари МНТ га ва меъда-ичак йўлига таъсир қилишидан иборат бўлган.\nДозаси ўткир ошириб юборилганида зудлик билан меъдани ювиш керак. QТ интервалини узайиши мумкинлиги туфайли ЭКГ мониторинг ўтказиш тавсия этилади. Организмни адекват гидрацияси ўтказилиши керак. Фаоллаштирилган кўмирни 400 мг моксифлоксацинни перорал ёки вена ичига юбориш учун инфузия дори шакли билан бирга буюриш препаратнинг тизимли биокираолишлигини мувофиқ 80% ёки 20% га пасайишига олиб келади. Препаратнинг дозаси ошириб юборилганида моксифлоксацинни ҳаддан ташқари кўп ажралиб чиқишини олдини олиш мақсадида пациентга фаоллаштирилган кўмир ишлатилиши мумкин.\n100 мл ёки 250 мл дан препарат полипропилен контейнерда.\n1 полипропилен контейнер картон қутига қўллаш бўйича йўриқномаси билан ўрамланган.\nҚуруқ ва қоронғи жойда, 25°С дан юқори бўлмаган ҳароратда сақлансин. Музлатилмасин.


Instagram фойдаланувчилари ижтимоий тармоқнинг янги ғалати талаби ҳақида ёзишяпти. Кўплаб фойдаланувчилар ўз аккаунтига кириш учун бир неча хил ракурсдан юзини видеога олиб юбориш сўралганини айтган.\nФойдаланувчилардан бирининг ёзишича, номаълум юзер унинг кетма-кет 65 та суратига лайк босгач, аккаунтига қайта кириш учун турли хил ракурсдан юзини видеога олиш сўралган. Шунингдек, паролни сақламай аккаунтидан чиққанлар ҳам қайта киришда шундай талабга дуч келган. Янги рўйхатдан ўтаётганлардан ҳам видео селфи юбориш сўралган.\nInstagram'нинг Twitter'даги фойдаланувчилар билан алоқа аккаунтида бу ҳаракатнинг сабаби тушунтирилган: «Фойдаланувчиларнинг юзи кўринган видеоларни ишлатмаймиз. Бу тизим ҳақида бир йил аввал маълум қилинганди. Тармоқдан фойдаланаётган бот эмас, инсон эканини аниқлаш учун шундай тизим ишлатилмоқда.\nМасалан, бирор аккаунт қисқа муддатда бир неча кишини кетма-кет ўқишни бошласа, ундан видео селфи сўралади. Шу орқали аккаунт ортида инсонми ёки бот тургани аниқланади. Видеолар 30 кун ичида ўчириб юборилади», дейилган муносабатда.\nВидеоли маълумотлар Instagram'га эгалик қилувчи Meta компаниясида сақланмаслиги айтилган бўлса-да, фойдаланувчилар бу янгиликдан норози бўлган. Олдинроқ Meta'га тегишли мессенжер WhatsApp фойдаланувчиларнинг маълумотларини Facebook'га (Meta'нинг собиқ номи) топширишини эълон қилгач, мессенжердан фойдаланувчилар ёппасига Telegram'га «кўчиб ўтганди».


Ислом – нур эканини одамлар тарбиясига сингдира олмадик. Фожиамиз шунда – Дарё уз Янгиликлар\nКорея кундалиги: Японияга бепул виза олиш тартиби хакида\nХитойда коронавирус окибатида вафот этганлар сони 2,5 минг кишига якинлашди\nГлавная / Маданият / Ислом – нур эканини одамлар тарбиясига сингдира олмадик. Фожиамиз шунда\n10.04.2019\tМаданият Comments Off on Ислом – нур эканини одамлар тарбиясига сингдира олмадик. Фожиамиз шунда 226 Показы\nПрезидент Шавкат Мирзиёев Сурхондарё вилоятига ташрифи давомида Термиз якинидаги Султон Саодат макбарасини зиёрат килди. Президент ушбу кадамжо улкан маънавий мерос, мусулмонлар учун табаррук маскан эканини кайд этиб, унинг тарихини мукаммал урганиш, халкимизга ва чет элликларга етказиш зарурлигини таъкидлади.\n«Каерга боришимиздан катъи назар, Ислом цивилизацияси маркази, Самаркандда Имом Бухорий маркази, мана, Хадисшунослик мактабини очганимиз, бунинг тагида жуда катта илохий куч бор. Худди алифбога ухшаб нолдан бошлаяпмиз.\nИслом цивилизация деганимиз – цивилизацияга асосланган нуктаи назаридан, бу хакикатдан буюк ерлигини асослаб бераётган манбаларни баралла айтишимиз керак. Араб тилини хам укита олмадик. Хозир араб давлатлари замонавий тилга утиб кетган. Иккинчидан, таржима килиш нуктаи назаридан, жуда катта кулёзмаларимиз бор. Бирок, уларнинг таржимасига хали кул урмаганмиз.\nЁшларимизга, халкимизга, уларнинг онгига етадиган тилда, замонавий тилда айтишимиз керак. Мусулмон давлатларга борилса, уларда катта-катта кутубхоналар, марказлари бор, хавасинг келади. Улар 15-20 йилда анча олдинлаб кетди.\n«Султон Саодат» мажмуаси, саййидлар сулоласи Пайгамбаримизнинг бешинчи авлодига тегишли. Очик айтсак, шу билимимизни, шу бойлигимизни, Ислом – нур эканини одамлар тарбиясига сингдира олмадик. Фожиамиз мана шунда», – деди давлат рахбари.\n«Хар йили унтагина мумин-мусулмонни тарбия килолсак, тасаввур килинглар, мухит кандай узгаради. Вакт-соати келди, саккиз юзинчи йилдан бошлаб мана шу тарихни тиклаб, одамларимизга ана шу илмий асосларни етказсак, бу хам маърифат булади», – деб айтган президент.\nНа портале СОВАЗ опубликован проект постановления президента «О дополнительных мерах по организации государственной гражданской службы». …


ФАЛАСТИН БУТУНЛАЙ ЭЛЕКТРДАН МАҲРУМ БЎЛИШ ХАВФИ ОСТИДА - Fitrat.uz\nБош саҳифа / Хабарлар / ФАЛАСТИН БУТУНЛАЙ ЭЛЕКТРДАН МАҲРУМ БЎЛИШ ХАВФИ ОСТИДА\nФАЛАСТИН БУТУНЛАЙ ЭЛЕКТРДАН МАҲРУМ БЎЛИШ ХАВФИ ОСТИДА\nIyun 23, 2017\tФАЛАСТИН БУТУНЛАЙ ЭЛЕКТРДАН МАҲРУМ БЎЛИШ ХАВФИ ОСТИДАda fikr bildirishni o'chirish 143 Кўришлар\nФаластинликлар электр энергиясисиз қолиши мумкин. Исроил Ғазо секторига электр узатишни қисқартира бошлади. Фаластинлик энергетикларнинг хабар беришича, дастлабки вақтларда қисқариш сезиларли бўлмайди – суткасига 120 дан 112 мегаваттгача.\n“Бу – қисқартиришнинг биринчи босқичи, холос, улар давом эттирилади. Ғазо секторини ҳақиқий энергетик инқироз кутмоқда”, – дейди РИА Новостига берган интервьюсида электр тақсимлаш компаниясининг вакили Муҳаммад Табит.\nҲозирги кунда Исроилдан етказиб берилаётган электр энергияси Ғазонинг бор йўғи учдан бир қисм эҳтиёжини қондирмоқда. Фаластинликларнинг уйларида сутканинг фақат 4 соати давомида электр бор. Вазият Фаластиндаги ягона электр станцияси ёқилғи йўқлиги сабаб фаолиятини тўхтатгач, сезиларли даражада мураккаблашди.\nАввалги ЭЙНШТЕЙННИНГ ИСРОИЛ ВА ХУДО ҲАҚИДАГИ ОХИРГИ МУЛОҲАЗАЛАРИ\nКейинги Шошма! (момомнинг айтганлари)


Тошкентда транспорт картаси билан саёҳат қилиш нақд пул тўлашдан кўра арзонроқ бўлиши мумкин\nТошкентда транспорт карталарида саёҳат арзонлаштирилади\n13 Dekabr 20:00 Жамият\nЖАМОАТ ТРАНСПОРТИ КАРТА нақд пул ТЎЛОВ\nТошкентда шаҳар ҳокимияти жамоат транспортида йул ҳақини нақд пулдан 400 сўмга арзонроқ транспорт карталари орқали амалга оширишни таклиф қилди.\nБу пойтахт ҳокимининг жамоатчилик муҳокамасига қўйилган “Янги тарифларни жорий этиш тўғрисида”ги қарори лойиҳасида назарда тутилган.\nҲужжатда қайд этилишича, Москва ва Олма Ота шаҳарларида аҳолининг аксарияти жамоат транспортида йул ҳақини тўлаш учун транспорт карталаридан фойдаланади. Бунинг сабаби шундаки, саёҳат учун карталар орқали тўлов нақд пулга қараганда анча арзон. Масалан, Москвада бу фарқ тахминан 27 рубл (тахминан 3900 сўм), Олма Отада эса 70 тенге (тахминан 1700 сўм)ни ташкил қилади.\nМигрантлар учун поезд: яна бир Волжский — Тошкент йуналиши ишга туширилди\nНатижада шаҳар ҳокимияти январ ойидан бошлаб нақд пулда йулкира нархини 1700 сўмгача оширишни режалаштирмоқда. Бунда транспорт картаси бўйича саёҳат 1300 сўмни ташкил қилади.\nБу нақд пул айланмасини камайтиради, бу эса кондукторлари энди нақд пул йиғиш билан боши қолмайдиган жамоат транспорти фаолиятини яхшилашга ёрдам беради.\nМетрода жетонлар бекор қилинади\nЎзбекистон Республикасида ҳамширалар якка тартибдаги тадбиркор сифатида ишлашлари мумкин бўлади


Туркманбоши шаҳри халқаро аэропортида олий мартабали меҳмон шарафига Ўзбекистон ва Туркманистон давлат байроқлари кўтарилди, фахрий қоровул саф тортди.\nЎзбек ва туркман халқларининг тарихи, маданияти ва қадриятлари муштарак. Аждодларимизнинг илмий ва адабий мероси халқларимизнинг умумий мулки саналади. Туркманистонда Алишер Навоий, Ўзбекистонда Махтумқули асарлари кириб бормаган хонадон йўқ, деса бўлади.\nМустақиллик йилларида анъанавий дўстлик ва ҳамкорлик алоқалари янги замон руҳида ривожланмоқда.\nЎтган йиллар давомида эришилган натижалар бир қанча ҳуқуқий ҳужжатлар билан мустаҳкамлаб қўйилган. Ўзаро алоқалар 2007 йилда имзоланган Дўстона муносабатларни ва ҳар томонлама ҳамкорликни янада мустаҳкамлаш тўғрисидаги шартнома руҳида тараққий этмоқда.\nТуркманбоши шаҳридаги учрашув ва музокаралар Президентимизнинг жорий йил 6-7 март кунлари Туркманистонга -давлат ташрифи доирасида ўтган олий даражадаги мулоқотнинг мантиқий давоми бўлиб, уларда мамлакатларимиз ўртасида сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги ҳамкорликка доир долзарб масалалар муҳокама қилинди, минтақавий ва халқаро муаммолар юзасидан фикр алмашилди.\nТашрифнинг биринчи куни Президентимиз Шавкат Мирзиёев “Аваза” Миллий сайёҳлик зонасининг “Камалак” болалар кўнгилочар боғида дам олаётган ўзбекистонлик болалар билан учрашди.\nБолалар билан дам олиш таассуротлари, туркманистонлик тенгдошлари билан дўстлик муносабатлари тўғрисида суҳбатлашди, соғломлаштириш марказида яратилган шароитлар билан қизиқди. Болаларга совғалар берди.\nТашрифнинг иккинчи куни Президентларнинг яккама-якка суҳбати билан бошланди. “Аваза” конгресслар марказида -Ўзбекистон Республикаси Президенти Шавкат Мирзиёев ва Туркманистон Президенти Гурбангули Бердимуҳамедовнинг тор доирадаги учрашуви бўлиб ўтди.\nМузокарада мамлакатларимиз ўртасидаги ҳамкорлик барча соҳада изчил ривожланиб бораётгани, Ўзбекистон раҳбарининг мазкур ташрифи ўзаро ишонч, ҳурмат ва манфаатдорлик асосидаги шерикликка янги суръат бахш этиши ва уни янада юқори босқичга кўтаришга хизмат қилиши таъкидланди.\nПрезидентлар мамлакатларимиз ўртасидаги муносабатларнинг бугунги ҳолати ва истиқболига оид масалалар, томонларни қизиқтирган минтақавий ва халқаро аҳамиятга молик муаммолар юзасидан фикр алмашдилар.\nДавлат раҳбарлари жорий йилнинг март ойида Ўзбекистон Республикаси Президенти Шавкат Мирзиёевнинг Туркманистонга давлат ташрифи доирасида эришилган келишувларнинг амалий натижалари кўламини янада кенгайтириш, ўзаро алоқаларни янги мазмун билан бойитиш учун барча имконият етарли эканини қайд этдилар.\nИкки давлатнинг тинчликпарвар ташқи сиёсати, халқаро муаммолар борасида бир-бирини қўллаб-қувватлаши, турли таҳдидларнинг олдини олиш масалаларига ёндашувлари ўхшашлиги алоҳида таъкидланди. Ўзбекистон ҳам, Туркманистон ҳам терроризм, диний экстремизм, трансмиллий уюшган жиноятчилик, қурол-яроғ ва наркотик моддалар контрабандасига қарши ҳамкорликда курашиш тарафдори.\nМамлакатларимиз минтақавий интеграцияни ривожлантириш Марказий Осиёда тинчлик ва барқарорликни янада мустаҳкамлаш, изчил тараққиётни таъминлашнинг муҳим омили, деб ҳисоблайди.\nДавлатларимиз халқаро майдонда ҳам бир-бирини қўллаб-қувватлаб келмоқда. Бирлашган Миллатлар Ташкилоти, Ислом ҳамкорлик ташкилоти, Оролни қутқариш халқаро жамғармаси каби халқаро тузилмалар доирасида изчил ҳамкорлик қилинмоқда.\nМамлакатларимизнинг қўшни Афғонистонда фақат сиёсий йўл билан барқарорлик ўрнатилиши борасидаги фикри ҳам муштарак эканлиги яна бир бор тасдиқланди. Терроризм, экстремизм, наркотрафик ва уюшган жиноятчиликка қарши курашиш, минтақавий хавфсизликни мустаҳкамлаш юзасидан фикр алмашилди.\nШавкат Мирзиёев ва Гурбангули Бердимуҳамедов музокарани Ўзбекистон ва Туркманистон расмий делегациялари иштирокида давом эттирдилар.\nМузокарада мамлакатларимиз ўртасида иқтисодиётнинг турли соҳалари бўйича ҳамкорликни кенгайтириш истиқболлари кўриб чиқилди. Ёқилғи-энергетика, қишлоқ хўжалиги, кимё ва металлургия саноати, сув хўжалиги иншоотларидан фойдаланиш, сайёҳлик каби йўналишлардаги ҳамкорлик устувор аҳамият касб этиши таъкидланди.\nИкки мамлакатнинг тегишли вазирлик ва идоралари раҳбарларига жорий йил март ойида Президентларнинг музокараларида эришилган келишувларни ҳаётга изчил татбиқ этиш, ишбилармонларнинг ўзаро алоқаларини қўллаб-қувватлаш ва рағбатлантириш вазифалари топширилди.\nИқтисодий ҳамкорлик ҳақида сўз кетганда, Ўзбекистонда ҳам, Туркманистонда ҳам энергия манбаларининг йирик конлари мавжуд эканини, нефть-газ саноати жадал ривожланиб, хорижий сармоядорлар билан шериклик алоқалари кўлами кенгайиб бораётганини таъкидлаш жоиз. Мамлакатларимиз бу соҳада икки томонлама ҳамкорлик баробарида кўп томонлама лойиҳаларда ҳам фаол иштирок этмоқда.\nЖорий йилнинг март ойида фойдаланишга топширилган Туркманобод — Фараб автомобиль ва темир йўл кўприкларининг товар ўтказиш кўрсаткичи 2,5 баробар ортганини алоҳида таъкидлаш жоиз.\nДунёда энг сердаромад соҳалардан бири бўлган сайёҳлик бўйича ҳам томонлар ўзаро манфаатли алоқаларни йўлга қўйган. Бу борадаги ҳамкорлик икки томонлама сайёҳ алмашувини ривожлантириш, бошқа давлатлардан сайёҳ жалб этишни оширишга хизмат қилади. Мамлакатимизнинг Бухоро, Хива, Самарқанд, Тошкент, Шаҳрисабз каби шаҳарларидан сайёҳларнинг қадами узилмайди. Туркманистоннинг “Аваза” Миллий сайёҳлик зонаси ва қадимий жойларига уюштириладиган саёҳатлар бу борадаги алоқаларни ривожлантиришда муҳим аҳамиятга эга.\nЎзбекистон Республикаси Президенти Шавкат Мирзиёевнинг Туркманистонга амалий ташрифи давомида қатор муҳим келишувларга эришилди. Музокаралар якунида икки мамлакат вазирлик ва идоралари ўртасида атроф-муҳитни муҳофаза қилиш ва барқарор ривожланиш соҳасида ҳамкорлик тўғрисида, Низомий номидаги Тошкент давлат педагогика университети билан Сейитназар Сейди номидаги Туркманистон давлат педагогика институти ўртасида ҳамкорлик тўғрисида, Тошкент ва Ашхобод шаҳарлари ўртасида биродарлик муносабатлари ўрнатиш тўғрисидаги битимлар, Ўзбекистон Республикаси Жисмоний тарбия ва спорт давлат қўмитаси ва Туркманистон давлат спорт қўмитаси ўртасида ёпиқ иншоотларда ва жанг санъатлари бўйича V Осиё ўйинларида Ўзбекистон спортчиларининг иштирок этишини ташкил қилиш ва ҳамкорлик тўғрисидаги баённома, “Ўзбекнефтгаз” Миллий холдинг компанияси билан “Туркманнебит” давлат концерни ўртасида ўзаро англашув меморандуми, “Ўзбекэнерго” АЖ билан Туркманистон Энергетика вазирлиги ўртасида электроэнергия транзити соҳасида ҳамкорлик тўғрисида, “Ўзбекистон ҳаво йўллари” Миллий авиакомпанияси билан “Туркмен-ҳова-ёллари” хизмати ўртасида ҳамкорлик тўғрисидаги меморандумлар имзоланди.\nОммавий ахборот воситалари вакиллари билан учрашувда Шавкат Мирзиёев ва Гурбангули Бердимуҳамедов музокаралар ўзаро ҳурмат, ишонч ва ишчанлик руҳида ўтганини, эришилган келишувлар Ўзбекистон — Туркманистон ҳамкорлигини сифат жиҳатидан янги босқичга олиб чиқишини таъкидладилар.\nТуркманистон Конституцияси қабул қилинган кун ва буюк шоир Махтумқули таваллуди куни муносабати билан туркман халқини табриклайман. Шоир таваллуди Ўзбекистонда ҳам кенг нишонланди, унинг номидаги кўча ва ёдгорлик очилди. Биз шу кўчада Ашхобод боғини ташкил қиламиз, бу икки давлат ўртасидаги ўзаро муносабатларнинг рамзи бўлиб қолади, деди Шавкат Мирзиёев.\nГурбангули Бердимуҳамедов давлатларимиз ўртасидаги ҳамкорлик алоқаларини барча соҳада изчил ривожлантиришдан манфаатдор эканини таъкидлади, Ашхободнинг марказий кўчаларидан бирига Алишер Навоий номи берилишини маълум қилди.\nШу билан Ўзбекистон Республикаси Президенти Шавкат Мирзиёевнинг Туркманистонга амалий ташрифи ниҳоясига етди. Ташриф якунлари мамлакатларимизнинг вақт синовидан ўтган ва изчил ривожланиб бораётган ҳамкорлигига янги суръат бахш этади.\nМазкур рукндаги бошқа мақолалар: « Тинчлик ва барқарорлик — тараққиётнинг муҳим омили\tБуюк Британия ва Шимолий Ирландия Бирлашган Қироллиги Бош вазири Тереза Мэй Жаноби Олияларига »


Намоздан кейинги зикрлар қачон айтилади?\nBy Иброҳим Асарий on 02/10/2016 12 НАМОЗ ФАТВОЛАР\nАссалому алайкум! Намоздан кейинги тасбеҳ ва зикрлар фарз намозидан кейиноқ айтилиши афзалми ёки суннат намозидан кейинми?\nАллоҳ таолога ҳамду санолар, Пайғамбаримиз, у кишининг аҳли оиласи, саҳобалар ва уларга эргашган солиҳ инсонларга салавот ва саломлар бўлсин! Ва алайкум ассалом ва роҳматуллоҳи ва барокатуҳ!\nНамоздан кейинги тасбеҳ ва зикрлар хусусида келган саҳиҳ ҳадислар ушбу зикрларни фарз намозидан кейин айтиш афзал эканига далолат қилади.\nСавбон розияллоҳу анҳудан ривоят қилинади. Расулуллоҳ соллаллоҳу алайҳи ва саллам намоз ўқиб бўлганларидан кейин уч бор “астағфируллоҳ” деб, сўнгра: “Аллоҳумма антассалам ва минкассалам таборакта Зал-жалали вал-икром” деб айтар эдилар.\nМаълумки, Пайғамбаримиз соллаллоҳу алайҳи ва саллам кўпинча суннат намозларни уйда ўқир эдилар. Саҳобалар эса у зотнинг фарз намозидан кейинги амалларини кўрар эдилар.\nАбу Ҳурайрадан розияллоҳу анҳудан ривоят қилинади. Камбағал саҳобалар Пайғамбаримиз соллаллоҳу алайҳи ва саллам ҳузурларига келиб: “Эй Аллоҳнинг расули, бадавлат биродарларимиз олий даражалар ва доимий неъматларга эришмоқдалар, улар биз каби намоз ўқишади ва биз рўза тутгандек рўза тутишади. (Камига) садақа бериб ҳаж ва умра ибодатларини бажариб, жиҳодларда ҳам иштирок этишади”, дейишганда, Расулуллоҳ соллаллоҳу алайҳи ва саллам: “Мен сизларга бир нарсани ўргатайми? Агар шу айтган нарсамни бажарсанглар, сизлардан ўзиб кетганларга етиб оласизлар ва кейингилардан ўзиб кетасизлар. Ҳеч ким сизлардан афзал бўла олмайди. Фақат сизлар бажаргандек амал қилишса, афзал бўлишади”, деганларида, улар: “Ҳа, ўргатинг”, дейишди. Шунда Расулуллоҳ соллаллоҳу алайҳи ва саллам: “Ҳар намоз кетидан ўттиз уч марта “субҳаналлоҳ”, ўттиз уч марта “алҳамдулиллаҳ” ва ўттиз уч марта “Аллоҳу акбар”, деб айтинглар, дедилар”.\nИбн Ҳажар роҳимаҳуллоҳ юқоридаги ҳадисда зикр қилинган “намоз кетидан” деган сўзни изоҳлаб, шундай дейди: “Пайғамбаримизнинг “намоз кетидан” деган сўзлари фарз ва суннат намозларини ҳам ўз ичига олади. Лекин кўпчилик уламолар ушбу зикрлар фарз намозидан кейин айтилади дейишган. Муслим Каъб ибн Ужра розияллоҳу анҳудан ривоят қилган (қуйидаги) ҳадис бу зикрларнинг фарз намозидан кейиноқ айтилиши керак эканини кўрсатади”.\nКаъб ибн Ужра розияллоҳу анҳудан ривоят қилинади. Расулуллоҳ соллаллоҳу алайҳи ва саллам дедилар: “Фарз намози кетидан айтиладиган шундай тасбеҳлар борки, уни айтган ёки унга амал қилган киши зиён кўрмайди. Бу зикрлар: ўттиз уч марта “субҳаналлоҳ”, ўттиз уч марта “алҳамдулиллаҳ” ва “ўттиз тўрт марта “Аллоҳу акбар” дейишликдир”.\nШайх Албоний роҳимаҳуллоҳ шундай дейди: “Ушбу ҳадис намоздан кейинги зикрлар фарз намозидан кейиноқ айтилиши кераклигига очиқдан-очиқ далолат қилади. Бу ўринда фарз намозларидан кейин суннат намози бор ё йўқлигининг фарқи йўқ”.\nАбу Умома розияллоҳу анҳудан ривоят қилинади. Расулуллоҳ соллаллоҳу алайҳи ва саллам дедилар: “Ким ҳар фарз намози кетидан “Оятул Курсий”ни ўқиса, уни жаннатга киришдан фақатгина ўлим тўсиб туради”.\nМуғийра ибн Шўъба розияллоҳу анҳудан ривоят қилинади. Расулуллоҳ соллаллоҳу алайҳи ва саллам ҳар фарз намози кетидан: “Ла илаҳа иллаллоҳу ваҳдаҳу ла шарийка лаҳ, лаҳул мулку ва лаҳул ҳамду ва ҳува алаа кулли шайъин қодийр. Аллоҳумма ла манеъа лима аътойта ва ла муътия лима манаъта вала янфауъ залжадди минкал жад”.\nМаъноси: “Шериги бўлмаган ёлғиз Аллоҳдан ўзга илоҳ йўқ. Барча мулк ва ҳамд-санолар Унга лойиқдир. У барча нарсага қодир зот. Аллоҳим Сен ато қилган неъматингни тўсиб қолгувчи ва Сен тўсиб қолган неъматингни бергувчи йўқ. Бирон мансаб (ёки мол–давлат) эгасининг мансаби (ёки мол–давлати) уни Сенинг ҳукмингдан асраб қолмайди”.\nХулоса қиладиган бўлсак, ушбу зикрларни фарз намозидан кейиноқ айтиш суннат намозидан сўнг айтишдан афзал ҳамда суннатга мувофиқ ҳисобланади, бироқ суннат намозидан сўнг айтиш ҳам жоиздир, валлоҳу аълам.\n [Бухорий: 843, Муслим: 1286].\n [«Фатҳул Борий», 2/328].\n [Насоий «Сунанул кубро», 9848, Табароний «Мўъжамул кабийр», 7532 ривоят қилишган. Ҳасан ҳадис].\n [Бухорий: 844, Муслим: 593].\nAvvalgi maqolaИккинчи ҳадис (6) Аллоҳга иймон келтириш (давоми)\nKeyingi maqola Аллоҳнинг исм ва сифатлари: Мутакаббир ва Кабир исмларининг маъноси\nильхом 07/09/2017 03:22\nАссаламу Алайкум мени исмим ильхом мен намоздан кейинги дуолар бойича савол йулламокдаман айтингчи бомдод намозидан кейин биринчи кайси дуо ва кейин кайси дуолар зикр килинади? Олдиндан рахмат.\nIxlosOrg 07/15/2017 12:47\nБу борада батафсил маълумот олиш учун “Кундалик зикрлар” рукни остида қўйиб борилаётган мақолаларимизни кузатиб боринг.\nШахноза 08/01/2018 16:31\nАссалому аллейкум темир пирлар зиератига боргандик гор ичига икта шам екиб койбди бирига яхши ният икинчисига емон ният айтишни биз ниятларимизни айтик ният килганимизда оллохдан сораб ният килдик бу ширкка кирадими?


Мерседесни орзу ҳам қилманг....\n29 ноябр 2021, Тошкент вақти: 10:18\nШу пайтгача Ўзбекистонга олиб кирилаëтган хориж автомобилалри учун 100 фоиз бож солинган бўлса¸ 1 сентябрдан бошлаб бу солиқ устига янгилари қўшилди.\nЎзбекистонда 1 сентябрдан бошлаб бир қатор истеъмол моллари ва хорижий автомобилларга янги бож ставкалари жорий этилди. Ҳозирча божхоначиларнинг ўзи ҳам янги формулани тушунишга қийналмоқда.\nБир килолик чойнак\nЎзбекистонда бож тўлови ундириладиган маҳсулотлар 95 гуруҳга ажратилган. Ўзбекистон президентининг 5 август куни эълон қилинган “Ташқи иқтисодий фаолиятни тартибга солишга оид қўшимча тартиб-қоидалар тўғрисида”ги қарорига биноан 1 сентябрдан бошлаб, кенг кўламдаги истеъмол моллари ва хорижий автомобилларга янги бож тўлови ставкалари жорий этилди.\n2009 йилнинг 1 сентябридан бошлаб Ўзбекистонда жорий этилган янги бож ставкалари ҳақидаги саволларимизга мамлакат божхона тизимининг ўзини таништиришни истамаган ходими имкон қадар жавоб берди.\nБу борада Ўзбекистон Давлат божхона қўмитаси ва расмий сайтидан тўлиқ ахборот ололмаганимиз боис, фақат шу биргина ходим берган жавобларга таяниб, тўртта товар тури — идиш-товоқ, косметик маҳсулотлар, уяли телефонлар ва енгил автомобилга 1 сентябрдан бошлаб солинадиган бож тўловлари ҳажмини чиқардик.\nДастлаб, хорижда харид қилинган ва донаси 1000 ўзбек сўми турадиган битта чойнак ва нархи 1000 ўзбек сўми турадиган 1 литр соч ювиш воситасини мисол қилиб олдик.\nОзодлик: 1 сентябрдан бошлаб, бу маҳсулотларга неча пуллик бож солиғи солинади?\n- Импорт божи 30 фоиз¸ деб қўйибди. Лекин бу сумма маҳсулотнинг килосига бир доллардан кам бўлмаслиги керак. Дейлик¸ бир килоси 1000 сўм турадиган чойнак. Унинг 30 фоизини ҳисоблаганда, 300 сўм чиқади, тўғрими? Энди килосига бир доллардан кам бўлмаслиги керак, дейилган. Ҳозир бир долларнинг давлат курси 1494 сўм. Демак, биз 1000 сўмлик чойнакдан фоиз солиғи бўлган 300 сўмни эмас¸ 1494 сўмлик хос солиқни оламиз. Агар фоиз солиқ кўп бўлганда¸ шу фоиздагини олардик.\nОзодлик: Лекин, чойнакни, мисол учун, эгаси Қозоғистондан килолаб сотиб олмаганку¸ доналаб сотиб олган. Бунинг фарқи йўқми?\n- Фарқи йўқ. килодан олинади.\nОзодлик: Нимага донадамас, килодан?\n- Идиш-товоқларга шунақа тартиб жорий қилинган бизларда. Ўзбекистон республикасида Ташқи иқтисодий фаолият товарлар номенклатураси деган ҳужжат бор.\nОзодлик: Тиш пастаси ва шампунларга ҳам килолаб ўлчанади, шекилли. Айтайлик, бир литрлик шампунни 1000 сўмга олдик. 30 фоизи 300 сўм бўлади. Демак, бу сумма бир доллардан кам бўлганлиги учун, бундан ҳам 30 фоизлик солиқ эмас, бир долларлик солиқ олинади-а?\nОзодлик: Демак¸ 1000 сўмга олинган бўлса¸ солиғи билан 2494 сўмга тушадими?\n- Ҳа, дейди божхона ходими.\nБожхона ходимининг сўзларидан хулоса қиладиган бўлсак, маҳсулотга аввал белгиланган 30 фоизлик адвалор ставка, яъни, товарнинг божхона белгилаган қийматидан ундириладиган фоизлик солиқ сақлаб қолинади. Ўша фоизлик солиқ миқдори, масалан, килолаб солиқ солинадиган маҳсулотларнинг ҳар килосига 1 АҚШ долларидан кам бўлмаслиги керак. Агар кам бўлса, фоизлик солиқ эмас, балки 1 АҚШ доллари миқдорида солиқ ундирилади.\nБожхоначининг ҳисоб-китобига кўра, мисол учун, шу кунларда 1000 ўзбек сўмига хориждан сотиб олинган 1 литрлик шампун – бож тўловлари ундирилганидан сўнг, тахминан, 2494 сўмга тушаяпти.\n43 долларлик уяли телефон\nЭнди эса 1 сентябрдан бошлаб, уяли телефондан ундириладиган бож тўловини ҳисоблаймиз.\nОзодлик: “Panasonic” русумли ўртамиёна, нархи 43 доллар бўлган уяли телефон учун қанча бож тўлови ундирилади?\n- Бизларда “таможенная стоимость” деган нарса бўладику. "Panasonic" цифровой телефони 43 доллару 65 цент. Уни доллар курсидан ўзбек сўмга ўгирсак, 65 минг 221 сўм бўлади. 65 минг 221 сўмдан 30 фоизини топамиз. 19 минг 563 сўм чиқди. 15 доллар эса 22 минг 410 сўм бўлади. Демак, биз 15 долларлик хос ставка асосида солиқ оламиз.\nОзодлик: Демак¸ 43 доллар 65 центлик нарх устига 15 доллар қўшилади-а?\nОзодлик: Эгаси ичкарига киргандан кейин телефонни 58 доллардан қимматга сотадида.\n- Устига беш фоиз қўядими¸ 10 фоиз қўядими уни мен билмадим¸ дейди божхона ходими.\nДемак, 43 АҚШ долларилик ўртамиёна уяли телефон бож тўловларидан сўнг эгасига 58 долларга тушади. Эгаси эса бунинг устига 5-10 фоиздан бошлаб, у ёғи инсофи кўтаргунича устама қўйиб сотаверади.\n10 минг долларлик мерседес\nЭнди эса 1 сентябрдан бошлаб, енгил автомобилдан ундириладиган бож тўловларини ҳисоблашга уринамиз. Дарҳол айтиш керак, бу жуда мурккаб ҳисоб-китоб.\nОзодлик: Мисол учун, 10 000 АҚШ доллари турадиган “Мерседес-Бенц 190” русумли, 2003 йилда ишлаб чиқарилган автомобилдан неча пуллик бож ундирилади?\n- Машинага 20 фоиз импорт божи қўйилади. Бундан ташқари двигателнинг ҳар куб сантиметрига икки ярим доллардан яна қўшимча ҳақ олинади. Эски машина бўлгани учун ҳам фоиз солиғи¸ ҳам бунинг устига икки ярим доллардан двигателнинг ҳар куб сантиметри учун солиқ олинади.\nОзодлик: 10 000 долларлик тўрт йил минилган Мерседес неча пулга тушади?\n- Бизда тўловнинг тури кўп. Божхона расмийлаштируви учун 0¸2 фоиз йиғим ундирилади. НДС 20 фоиз. Яна импорт божи¸ акциз солиғи бор. Ҳозир ундириладиган учта тўлов ундируви бор.\nОзодлик: Шундай экан, жами ҳисоблаганда 10 000 долларлик машинага неча пул ундирилади?\n- Эски машина 10 000 доллар бўлса¸ яна шунча тўлайсизда. Машинага аралаш солиқ қўлланадида. Буни қоғозга ëзиб тушунтирмаса¸ қийинда бу¸ дейди божхона ходими.\nҲатто, божхона хизматининг тўловлар бўлимида ишлайдиган мутахассис ҳам нархи ва русуми конкрет бўлган енгил автомобил учун 1 сентябрдан бошлаб жорий этилган янги ставкалар асосида ундириладиган бож тўлови миқдорини аниқ ҳисоблаб бера олмади.\nТушунганимиз шу бўлдики, мисол учун, 10 000 АҚШ доллари турадиган “Мерседес-Бенц 190” русумли, 2003 йилда ишлаб чиқарилган автомобилни Ўзбекистонга олиб киришда ундириладиган бож тўловлари бундай:\n- 0.2 фоизлик божхона хизмати учун тўлов;\n- 20 евро гувоҳнома учун тўлов;\n- 20 фоизлик импорт божи учун тўлов;\n- 20 фоизлик НДС солиғи учун тўлов;\n- Камида 2 АҚШ доллари миқдорида двигатель ҳажмининг ҳар куб сантиметри учун тўланадиган акциз солиғи.\nАна шу тўловларни энди эринмасангиз, ҳисоб-китобга уста бўлсангиз, қўшиб-кўпайтириб, 10 000 АҚШ доллари турадиган автомобил Ўзбекистон чегарасидан олиб кирганингиздан кейин неча пулга тушиши мумкинлигини ҳисоблаб олишингиз мумкин.\nАммо бу тўловларни қўшиб-чатишда қўллайдиган камида тўрт усул бор ва бу усулларда қўлланадиган бир-биридан мураккаб формулалар бор. Бу формулаларга солинса, балки бизнинг оддий арифметикага асосланиб чиқарган рақамимиз яна-да ошиб кетар. Чунки, бу формулаларда фақат қўшув-кўпайтирув белгиларига кўзимиз тушди, айирув белгиларига эмас.


Дмитрий Песков Путин нега Россия — Уэльс ўйинини кўрмаганлигига изоҳ берди\n19:47 / 21.06.2016\nРоссия Федерацияси президенти матбуот котиби Дмитрий Песковнинг маълум қилишича, Владимир Путин Евро-2016 доирасида ўтган Россия — Уэльс ўйинини кўрмаган. Бунга сабаб у бу вақтда «Ленфильм» киностудиясида бўлган.\n«Кеча президент ўйинни кўра олмади, чунки у бу вақтда «Ленфильм»га ташриф буюрди. Шуни алоҳида таъкидлаш керакки, кеча бизнинг футболчилар кўрсатган ўйинни томоша қилгандан кўра, «Ленфильм»ни тиклаш ва қайта таъмирлаш ишлари масаласи билан шуғулланиш минг марта яхши ва самаралидир. Шу боис президент ўйинни томоша қилмади», — деди Дмитрий Песков.


Кечирим ва манбаалар — Dilkashradio.com\nАссалому алайкум қадрдон опа-сингиллар. Кечириш учун сизда учта манбаа мавжуд. Биринчиси – бизнинг намунамиз Исо Масиҳ ва кечириш учун Унинг шартлари. Иккинчиси – Муқаддас Руҳ, кечириш учун У бизга куч беради, чунки биз ўз кучимиз билан кечира олмаймиз. Муқаддас Руҳга қанчалик тўлсак, шунча кўп кечира оламиз. Учинчи манбаа – Худо Каломининг бошқаруви. Кечиримни англаб етишимиз ва кундалик ҳаётимизда қўллашда ёрдам бериши учун эътиборимизни қаратишимиз лозим бўлган яна учта жиҳат бор. Биринчиси – Масиҳнинг кечиримини чуқур англаб етишимиз лозим. У барча гуноҳлар учун бир умрлик қурбонлик келтирди. Кейин қанчалик уринмайлик, кечирим олиш учун қўлимиздан ҳеч нима келмайди. Агар биз кечирим олишимизнинг асоси бўлган Масиҳга эътибор қаратсак, ўз кучимиз билан унга эриша олмаслигимизни англаймиз.\nРимликлар 1:17 – оятда айтилишича, биз “имон орқали” юрамиз ва менимча, масиҳийча ҳаётни имон орқали бошлаймиз ва имон орқали яшаймиз. Учинчи муҳим жиҳат – бизнинг кечиримга бўлган эҳтиёжимиздир. Баъзан ўз-ўзимдан ҳайратланаман. Кимдир мени хафа қилса, қачондир кимдир мени кечирганини бутунлай унутаман. Қайсар ва ўжар бўлиб қоламан ва шу темперамент билан кечиришдан кўра кўпроқ кечирим олишга муҳтож бўламан. Кечиримга бўлган эҳтиёжим ҳақида ўйлаганимда, бошқаларни кечиришим кераклигини англашим осонроқ бўлади. Кечириш – шунчаки “Кечир” дейиш эмас. Шундай қилганингизда, сиз шунчаки муаммони тан олган бўласиз, бироқ бу муаммо учун ўз жавобгарлигингизни тан олмаган бўласиз. Кечириш эса “Узр. Мени кечирасанми?” – дейишдир. Қолеверса, нима учун кечирим сўраётганини ҳам айтиш керак, деб ҳисоблайман.\nКечириш – шартсиз бўлади ва унга лойиқ бўлиш мумкин эмас. Сиз ҳеч кимдан ўзгаришини талаб қила олмайсиз. “Агар ҳаётингни тартибга солсанг, эҳтимол сени кечирарман”. Ҳақиқий кечирим ҳеч қандай шарт қўймайди. Кечириш — ҳис-туйғу эмас. Менда ҳам кечиришни хоҳламаган ва фақат имонга суянишимга тўғри келган пайтлар бўлган. Бироқ, бирон марта ҳам кейинчалик ҳис-туйғу пайдо бўлмасдан, фақат имон орқали кечирилиш ҳолатини эслай олмайман. Кечириш – ирода кучи ҳиосбланади. Кечириш — ҳисоб-китоб қилмайди. Ҳар гал нимадир содир бўлганда ва сиз кечирдим, деб ўйлаганингизда, юрагингизга ниманидир тугиб қўя олмайсиз. Коринфликларга ёзган биринчи мактубида Павлус бизга севги “кек сақламайди”, деб эслатган ва бу сўзлар биз бошқаларни севишимиз кераклиги ва улар билан аввалгидек муомала қилишимиз кераклигини билдиради.\nКечирим – ҳеч нарса бўлмагандек ўзини кўрсатмайди. Жуда кўп ҳолларда одамлар худди ҳеч нима бўлмагандек яшашда давом этишади ва ҳеч қандай муаммо бўлмагандек юришади. Агар бу вазиятни айнан шундай қабул қилсангиз, бу ҳол қайта содир бўлганда ажабланманг. Кечириш – бефарқлик эмас. Агар сиз вазиятга “ҳечқиси йўқ” деган нуқтаи назар билан қарасангиз, бартараф қилиш зарур бўлган зиддиятни инкор қилган бўласиз. Бу эса юзаки бефарқлик бўлади. Кечириш – ноҳақликка кўнмайди. Кечирим бериш – шунчаки “Кел, буни унутамиз” дейиш эмас. Сиз буни унутолмайсиз. Бу эса кўп ўтмай хафачилик ҳамда норозилик манбаига айланади. Унутиш кечиримга олиб келмайди. Аслида, бунинг акси бўлади: кечириш – унутишга олиб келади. Кечириш – сабр-тоқат эмас. Сиз ҳар гал тоқат қиладиган ва муаммога чидайдиган вазиятлар ҳеч нимани ҳал қилмайди ва муносабатларни яхшилай олмайди.\nХудога боғлиқ бўлиш